text:
Mr. Bean's Holiday
Mr. Bean's Holiday er ein bretskur filmur úr 2007. Filmurin varir í 86 minuttir. Filmurin er tikin upp í Fraklandi. Høvuðsleikarar í filmurin eru Rowan Atkinson, Emma de Caunes og Willem Dafoe. Filmurin eru framleiddur í Bretlandi.
Tá Mr. Bean (Rowan Atkinson) vinnur eina ferð til Fraklands, er hann ikki sørt glaður. Við einum lítlum kufferti og einum flottum upptøkutóli, ið var við í vinninginum, fer hann við flogfarinum til Fraklands og skal taka tokið til Cannes, ið er staðið, hann skal búgva. Men alt gongur ikki heilt sum ætlað. Tá hann skal omborð á tokið, skal hann sjálvandi hava film av sær sjálvum. Hann biður ein tilvildarligan mann filma seg, ímeðan hann gongur inn í tokið, og hetta førir við sær, at maðurin ikki nær tokið. Tá Mr. Bean sær, at sonur mannin longu er inni í tokinum og hoyrir, hvussu teir rópa í panikki um, hvat nú er at gera, fær hann skuldarkenslu, serliga tá hann sær, hvussu ørkymlaður drongurin er. Hann ger av at royna at hjálpa dreinginum at finna pápan aftur. Men alt gongur ikki sum ætlað.
Teir hava trupult við at samskifta, tí at teir ikki skilja málið hjá hvørjum øðrum, eftirsum drongurin er russari, men hóast tað kemur eitt heldur løgið vinarlag teirra millum. Tá Bean missir mappuna og tokbillettina burtur á eini tokstøð, sær alt rættiliga svart út. Teir noyðast at bidda og framføra gøtusjónleik fyri at skaffa sær pengar til at finna pápa dreingin aftur.
Á hesi longu ferð hitta teir eisini ungu sjónleikarinnuna Sabine (Emma de Caunes), ið hevur stórar dreymar um at gerast heimskend sjónleikarinna. Hon bjóðar seg til at koyra Bean og dreingin til Cannes, av tí at hon sjálv er á veg hagar til ein films festival. Hon skal til premieruna til ein film, ið hon hevur ein lítlan, men avgerðandi leiklut í. Tó hava filmsfólkini snýtt hana, og av hesum gerst hon sera skuffað.


c: text/html

text:
Mýta
Mýta. Gudasøgn (en. myth, da. myte úr gr. mythos, "søga"). Gudasøgn. Søga um, hvussu heimurin ella partar av honum vórðu skaptir í forsøguligari tíð av yvirnatúrligum máttum. M. er sostatt eitt slag av frágreiðingum um náttúrufyribrigdi, men eisini staðfesting av samfelagsligum vanum og siðum; tær hava størsta ávirkan í sonevndum frumkendum samfeløgum, har sum nýtíðar tøkni og vísindi ikki eru komin framat.
Orði gudafrøði (da. mytologi) verður brúkt bæði um m. hjá einum fólki ella í einum tíðarskeiði, og um ta frøðigreinina sum granskar tær. M. hava stóran leiklut í bókmentum. Nevnast kunnu kvæði Hamers; forngrikskar m. eru somuleiðis uppistøðan í griksku harmleikunum, og tær hava ríkað vesturlendskar bókmentir til henda dag. Gudakvæði millum eddukvæði eru umframt Snorra-Eddu týdningarmestu heimildirnar um norrønar m., hóast tær ikki eru uppskrivaðar fyrr enn í kristnari tíð; hesar m. hildu fram at liva í kenningum í dróttkvæðum, tær hómast í summum hetjukvæðum og øðrum fornum norrønum bókmentum. Aðrar m. enn kristnar høvdu ilt við seg í Evropa í miðøldini, til endurreisnin fór at leita aftur til grikskar m. Seinni vaktu slóðbrótarar hjá romantikkinum áhuga fyri keltiskari og norrønari gudafrøði (í Danmark Oehlenschläger og Grundtvig). Uppaftur aðrir høvundar skaptu sínar egnu m.
Freud hevði stóran áhuga fyri m. sum heimildum um, hvat formar menniskjasálina, t.d. søgnini um Ødipus, og lærusveinur hansara C.C. Jung kannaði líkar m. úr ymiskum mentanarøkjum og raktu tær til "felags dulvitið" hjá mannaættini, har hann fann felags menniskjaligar hugmyndir (arketýpur, sálarfrøðilig bókmentagransking). Franski mannfrøðingurin og strukturalisturin Lévi-Strauss hevur havt ávirkan á bókmentafrøði við sínum kanningum av m. hjá frumkendum fólkasløgum. Hann kannaði, hvussu struktururin í m. er samansettur ac mótsetningum (t.d. "lív og deyði"), og hvussu hesin djúpstruktururin sæst aftur undir ymiskum yvirflatustrukturi í m. hjá ólíkastu samfeløgum; tann ólíka yvirflatustrukturin setti hann í samband við munin millum tey ymisku samfelagssniðini; hann metti, at m. eru ein ótilvitaður háttur hjá menniskjum at loysa lívsgátur og rættvísgera samfelagsreglur. Hansara ástøði um, at ”mýtur hugsa í menniskjum” er ein hornasteinur í strukturalismuni.
Heitið m. verður ofta í fluttari merking um hugmyndir í samtíðini, sum ikki eru gudasagnir, men eru góðkendar, óskilvísar frágreiðingar ella rætttvísgeringar av ráðandi samfelagsligum atburði. Slíkar m. eru skaptar av politikarum ella lýsarum. Ein hin kendasti granskarin av m. í mentanini í okkara tíð var Roland Barthes. Hann vísti á, at mangt og hvat, sum gongur fyri at vera natúrligt, er stívnaðir samfelagsnormar og mynstur: fyribrigdi í mentan og list fáa mýtiska merking, og tað sama er at siga um alskyns gerandislig ting; aftrat frummerking síni ognast tey eina merking í øðrum umfari gjøgnum samfelagsligt brúk. Vín, t.d., er í Fraklandi ikki bara ein drykkur sum allir aðrir, men ein "totemdrykkur", ella rituellur drykkur, t.e. drykkur bundin at halgisiðum, á sama hátt sum mjólkin frá teirri hollendsku kúnni í Hollandi, ella teið, sum bretska kongshúsið drekkur hátíðarliga saman. Tað er støði undir einum felags siðalag. Fyri fransmenn, sigur Barthes, er tað at trúgva upp á vín ein felagsskapur, sum teir eru tvingaðir inn í. Og at drekka vín er eitt ritual, ein halgisiður, fyri samfelagsliga innliman. Við at skapa mýtiska merking royna mentanir at fáa sínar egnu normar at sýnast vera almenn náttúrufyribrigdi.
Keldur[rætta | rætta wikitekst]
- R. Barthes: Mythologies, 1970 (en. týð. 1973).
- Northrup Frye: Anatomy of Criticism, 1957.
- Cl.Lévi-Strauss: Anthropologie structurale, 1958 (en. Týð. 1968).

robotstxt: allowed

filter: keep


text:
Uralsk mál
Heitið uralsk mál hevur verið nýtt síðan fyrst í 19. øld og stavar frá, at meirilutin av nevndu málum verður talaður nærindis Uralfjøllunum – á marknaleiðini millum Asia og Evropa. Keldan til málættina verður hildin at vera antin nærindis Volgabuginum ella í núverandi Hvítarusslandi.
Tann uralska málættin verður vanliga býtt í tvær høvuðsgreinar. Eystara greinin er samojedisk mál, sum verða talað í Siberia, og vestara greinin er tann finsk-ugriska. Henda seinna greinin er á annan bógvin tey eystursjóvarfinsku málini og á hin tann ugriska greinin við teimum báðum ob-ugrisku málunum mansi og chanti og tí nærskylda ungarska málinum. Ungarar búgva nú langt frá sínum málfrændum, tí at forfedrar teirra eru komnir til Miðevropa saman við turkiskum ættbólkum um fyrsta túsundáraskiftið e.Kr. Aðrar finsk-ugriskar greinar eru sámiskt, volgafinskt, mordvinskt og mari og tey permisku málini komi og udmurtiskt. Eystursjóvarfinsku málini eru, umframt tað finska: kareliskt, vepsiskt, votiskt, estiskt og livonskt. Hesi málini minna nógv um hvørt annað bæði í bygnaði og orðfeingi, sjálvt um málini ikki eru sínámillum fatilig sum tey meginnorðurlendsku málini. Líkskapurin stavar í høvuðsheitum frá langari samsøgu. Tey uralsku málini fram við Eystursjónum hava verið eitt mál, tað sonevnda frumfinska, sum í smáum hevur greinað seg sundur. Ein gomul grein av frumfinskum er frumsámiskt, men eystursjóvarmálini eru ein yngri grein av frumfinskum, nevnd fornfinskt.
Tey serkendu drøgini í finska málbygnaðinum hava ment seg í eystursjóvarfinsku eindartíðini.


text:
Orð og lag: Aage Samuelsen
Týtt: Kajfinn Hammer
1. Kanst tú telja allar signingar, Guð sendir á tín veg,
allar stjørnir tá tú telja víst kanst við!
Um tað kennist sum at Guð ei svarar tínum bønum meir,
skalt tú vita, at Hann fylgir tær hvørt stig.
Niðurlag: Fjala skýggj tín trúarhimmal, lyftisstjørnur lýsa bjart
gjøgnum alt Hann teg varðveitir undurfult á lívsins veg
sjálvt um stríð og mótgongd pína, ja, so elskar Hann teg tó
og í vandastund Hann at sær tekur teg.
2. Um tú lisið hevur, tá Guð kom hjá Ábraham á gátt,
hann í undran hoyrdi Harran siga sær:
Næsta ár um somu tíð, um bert tú trýrt, tú síggja skalt,
tá skal lyftissonin Sára geva tær!
3. Og tá Móses førdi úr Egyptalandi Ísrael
leidd av skýnum gjøgnum havið fóru tey,
og við síni hond Guð leiddi tey frá morgun og til kvølds
yvir savnaðin sín frið at hvíla beyð.


text:
7th Heaven
7th Heaven er ein amerikonsk sjónvarpsrøð í 11 pørtum, sum Brenda Hampton hevur framleitt 1996-2007. 7th Heaven var ein sera væl umtókt sjónvarpsrøð. Sunnudagin 13. mai 2007 var síðsti parturin av heimskendu sjónvarpsrøðini vístur á CW Television Network í USA.
Sjónvarpsrøðin hevur fingið fleiri virðislønir [1], og við eru kendir sjónleikarar sum Haylie Duff, Ashlee Simpson og Mary-Kate Olsen.
Familjan[rætta | rætta wikitekst]
Familjan Camden er ein forstaðarfamilja í Glen Oak, Kalifornia. Eric Camden (spældur av Stephen Collins) er prestur í eini kirkju í Kalifornia - Glen Oak Community Church. Hann er giftur við Annie Camden (Catherine Hicks). Tey eiga saman børnini Matt, Mary, Lucy, Simon, Ruthie, Sam og David. Tey hava eisini ein hund sum eitur Happy.


text:
2.1.2017 |
Skúlakoyringin
Frá 1.januar verður skúlakoyringin aftur sum "vanligt". Smávegis broytingar eru, tí at 3.flokkur fer inn á Giljanes at ganga í skúla.
Fyribilsskipanin, at øll børn sleppa við skúlabussinum, fer úr gildi 1.januar. Skúlabussurin koyrir aftur, sum hann áður gjørdi. Dagførd koyriætlan verður løgd á sag.fo undir kunning.
Kl. 07.35 av Heiðum í Miðvági
Kl. 07.41 á Giljanesi
Kl. 07.48 Frá Sørpum í Sandavági
Kl. 07.51 Frá barnagaðinum í Sandavági
Hesi børn koyra í bussinum:
Øll børnini á Heiðum í skúla (ikki heimaftur)
Øll koyring til og frá svimjing og ítrótti.
1. & 2. flokkur úr Sandavági til Miðvágs og heim aftur


text:
Eirikur Lindenskov 24.11.2013 (05:34)
Nýggj krimi frá Jógvani Isaksen
Hósdagin kom út onnur krimiskaldsøgan hjá Jógvani Iskasen um William Hammer, sum samstundis er tann 14. krimisøgan frá høvundanum. Nýgga skaldsøgan ber ber heitið »Prædikarin«.
Undan hesum krimisøgunum skrivaði Jógvan Isaksen eitt nú átta krimiskaldsøgur í røðini um Hannis Martinsson, sum loystir nógvar morðgátur. Tann fyrsta av teimum var Blíð er summarnátt á Føroya landi, sum kom út í 1990.
Um nýggjastu skaldsøguna skrivar forlagið, sum er Mentunargrunnur Studentafelagsins, soleðis:
»Ruskposin var ein av teimum vanligu gráu, og tað var bundið um kjaftin. Í hesum var einki løgið. Tann grøni teksturin á posanum og búmerkið hjá kommununi var eisini, sum tað plagdi. Tað óvanliga var tann dimmholdaði fóturin við reyum lakki á neglunum, sum stakk út úr posanum.
Ruskposin lá í vørurúminum á einum hvítum arbeiðsbili, sum lagghallur stóð mitt í draslinum uppi á brennistøini á Hjalla.
Ein kvinna verður funnin deyð í einum vørubili, og skjótt vísir tað seg, at drápið hevur samband við kvinnur, sum doyði fyri tjúgu árum síðani. Tá blivur skriftstøð úr Prædikaranum funnin í nánd av teimum deyðu, og soleiðis er eisini nú. Skansadeildin við Williami Hammer á odda verður biðin um at kanna tey gomlu andlátini.«
Rithøvudnurin Jógvan Isaksen er úr Havn. Hann er føddur í 1950, er lektari í føroyskum máli og bókmentum á universitetinum í Keypmannahavn. Hann hevur skrivað bøur um bókmentir og list og somuleiðis krimisøgur fyri børn og vaksin. Bøkurnar hjá honum er týddar til fleiri mál.
Krimisøgurnar hjá Jógvani Isaksen eru:
1. Blíð er summarnátt á Føroya landi. Hannis Martinsson, 1990
2. Brennivargurin. Tey fýra úr 6. D, 1991
3. Gráur oktober. Hannis Martinsson, 1994
4. Teir horvnu kirkjubøstólarnir. Tey rýar úr 6. D, 1996
5. Á ólavsøku. Ein summarkrimi í 9 pørtum, 1996
6. Barbara og tann horvna bamsan.Ein barnakrimi, 1999
7. Krossmessa. Hannis Martinsson, 2005
8. Adventus Domini. Hannis Martinsson, 2007
9. Metusalem. Hannis Martinsson, 2008
10. Norðlýsi. Hannis Martinsson, 2009
11. Norska Løva. Hannis Martinsson, 2010
12. Deydningar dansa á sandi. Hannis Martinsson, 2011
13. Tann fimti maðurin. William Hammer, 2012
14. Prædikarin. William Hammer, 2013


text:
Lag: Kalle Katt
Tíðin rennur grána hár og kvirt er undir lon
síðar hanga rukkurnar á míni gomlu skon
knøini tey eru veik og brendar eru tenn
men annars riggar kroppurin so nøkulunda enn.
Ryggurin er hoyknaður og hovin stóratá
eg datt um einar tuflur og økslin hon er blá
eg taki tríggjar panodil og svølgi tær í senn
men annars riggar kroppurin so nøkulunda enn.
Ein dagin mitt á gólvinum eg fekk eitt heksaskot
so stríddist delluklíparin hvønn dag við sveittabrot
hann segði víst eg aftur skuldi teljast millum menn
men annars riggar kroppurin so nøkulunda enn.
Eg var hjá kiropraktori ein geiðsla fekk eg beint
migrenan er so tolulig men gø í hond er meint
í gjár eg trekti fýra rotnar jakslar út í senn
men annars riggar kroppurin so nøkulunda enn.
Ein morgun árla eg fór fram og dróg mær brók á lær
eg vildi illa pissa út á W C leiðin bar
ein skelk eg fekk eg gleið á eini sápu tað-veit-denn
men annars riggar kroppurin so nøkulunda enn.
Eitt kvøldið eg fór út ein túr men gloymdi endurskin
tað seinasta eg minnist er eitt ljós og bremsukvin
nú liggi eg á átta millum aðrar brotnar menn
men annars riggar kroppurin so nøkulunda enn.
Tað er ringt at vera gamal nú kríggið liðugt er
eg sigldi mangan brattan millum minur, ódn og sker
teir lovaðu mær kríggspensión eg sigi ríð og renn
á mína bók er ikki nakað oyra komið enn.
HJPGoym tekstin


text:
Ryta
Ryta ella Rita (frøðiheiti: Rissa tridactyla) kann kallast ein hagafuglur, sum er lagstur í bjørgini. Í útsjónd, bæði á liti og vakstrarlag, er hon meinlík hagafugli, og í haganum situr hon stundum í stórum flokkum, men ikki byggir hon uttan í steyrrættum bergi. Á fjøðrini er hon litt sum fiskimási; nevið er gult, men hevur ikki reyðan blett, føturnir eru svartir. Hon eigur í stórum meingi við allar strendur á Norðurevropa og Norðuramerika og er ein av teimum fuglum, sum mest er til av í verðini. Eisini í Føroyum er hon uppi teimum mestu.
Reiðrið ger hon sær á knallum og kneysum og smølum rókum í meitilberginum. Um várið roytir hon sær gras og mosa, sum hon fer við út í eitt díki, og tvassar har, inntil tað er væl útkleint Í móru. Av tí klínir hon sær so eitt stórt reiður, og letur tað liggja í frið eina rúma tíð, til tað er væl harðnað. Tá verður tað ótrúliga sterkt, so sterkt, at bjargamenn kunna nýta tað til at styðja fótin ímóti og til at taka hendurnar í. Á hvørjum ári byggir hon upp á tað, so við tíðini verður tað ein høg túgva. Omaná har leggur hon sær so hitt rætta reiðrið av mjúkum grasi og verpur so vanliga 2, stundum 3 egg, morgrá við dimmum blettum. Klekingartíðin er millum 3 og ½4ðu viku.
So málamiklar eru tær, at tær eru vorðnar eitt orðtak, "tagnar ikki heldur enn ritan í berginum". So at siga alla náttina hoyrast tær. Dúnaða pisan er bleikt grá; tá ið hon er fjaðrað, hevur hon ein svartan lit aftan á hálsinum og ein undir eyganum og er nakað nógv svørt á veingjunum og aftast á velinum; eisini er nevið svart. Pisurnar sleppa ikki av reiðrinum, fyrr enn tær eru floygdar; og tá ið tað líður fram mót tí tíðini, fara menn summastaðni at síga eftir rituungum. Í langari línu heingja teir seg niður til reiðrini og taka pisurnar. Ofta koma teir aftur við góðum fongi. Tá ið ungarnir eru floygdir, fer ritan úr bjørgunum. Nú síggjast tey nakað á vøtnum og firðum, men mest úti á havi. Um hávetur eru tær flestu burtur, men út ímóti grækarismessu koma tær aftur á havleið.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Orð og lag: R.J. Hughes
Týtt: Jákup Olsen
Upprunaheiti: The Lord is watching over me
1. Hitt vermandi sólskin og fuglanna ljóð,
hin blóman á vári, sum angandi stóð,
og songur á heiðum, tú gevi tí ans.
– Alt sigur frá náði og kærleika hans.
Niðurlag: Tað kenst sum andadrag,
eg greitt kann kenna tað,
at Harrin vakir yvir mær.
Hans góðska, kærleiki,
tað kenst frá dýrdini,
at Harrin vakir yvir mær.
2. Tú sært ælabogan og stjørnurnar hátt,
avkavaðu foldina, hválvið so blátt,
hin veldiga skógin og fjøllini her
– alt sigur, hann er, og hann varðveitslu ber.


text:
Orð og lag: Artie Glenn
Týtt: Flóvin Tyril
Upprunaheiti: Crying in the chapel
1. Tú sást meg gráta í Guds húsi,
men gleðitár har fullu við.
Har fekk eg sanna troyst at kenna,
sælan frið mær Harrin gav.
2. Og við teimum, eyðmjúkt søktu
saman har á bønarfund,
bað eg Harran um meir styrki
til at liva stund um stund.
Niðurlag: Eg hevði søkt, men fann ongan frið
og ongan sannan kærleika við.
3. Í Guds húsi kann eg gleðast,
har øll saman eru knýtt,
nærri Harranum kann dragast,
syngja prís kann honum frítt.
Niðurlag: Tú hevur søkt, men fanst ongan frið
og ongan sannan kærleika við.
4. Alt, sum nívir teg og tyngir,
far til Harran við í bøn,
byrðar tínar tá hann lættir,
gevur uggan tær í løn.


text:
Sjókúgv
Sjókúgv (frøðiheiti - Sirenia) er súgdjór skylt fíli í hópinum. Livir í sjógvi el. vatni í hitalondum. Tvey sløg eru, annað slagið hevur heila sveiv, hitt sýlda. Sjókýr hevur ongan nátúrligan fígginda. Tær eta bert plantur og berjast ongantíð. Sjókýr kunnu gerast 60 ára gamlar.
Sjókúgv hvílir seg um dagin og etur meginpartin av náttini. Hon heldur nógvan gang, tá ið hon etur. Har er ljóð av jaglandi tonnum og smaskandi kjafti. Sjókúgv hevur ongar framtenn, men bert tenn fram við kjálkunum. Hon oysir føðina upp við bøkslunum. Hon svimur spakuliga og etur sjógras. Sjókúgvin er einasta súgdjórið í havinum, ið etur gras. Sjókúgv grevur ofta í sandinum eftir rótum av sjógrasi.
Sjókýr kálva bert ein kálv hvørt triðja ella fimta ár. Beint sum kálvurin er kalvaður, fer hann upp at anda fyrstu ferð. Hann er hjá mammuni upp í tvey ár, og hann krøkir seg til hennara ella hvílir seg á bakinum á henni. Sjókýr taka í bøkslini hvør á aðrari og kyssast, tá ið tær hittast. Tað eru tvey sløg av sjókúm; Tær við heilari sveiv og tær við sýldari sveiv.
Sjókýr vóru í høvunum, tá ið dinosaurarnir livdu á jørðini.


text:
ETF er børsskrásett virðisbrøv og hevur tann eginleika, at kursgongdin er tengd at gongdini í nøkrum aktivum, sum liggja undir, vanliga eitt indeks. Tey mest handlaðu ETF eru tengd at gongdini í teimum mest týðandi globalu partabrævaindeksunum, t.d. Nasdaq 100, S&P500, DAX og Eurostoxx50. Fleiri ETF, sum fylgja minni indeksum og øðrum aktivum sum t.d. rávørum, eru eisini skrivað út, eins og ETF við ymsum treytum knýtt at aktivinum, sum liggur undir. Tað er soleiðis møguligt at gera íløgur í eitt indeks við at keypa ETF. ETF hevur ikki fasta gildistíð og kann handlast dagliga eins og vanlig børsskrásett virðisbrøv.
Harafturat kann ETF hava ein innbygdan gearingvirknað, sum ger tað møguligt at fáa eitt hægri avkast við einum meira avmarkaðum innskoti, sum samstundis hevur ein hægri váða við sær.


text:
Barbara
Barbara er kvinnufornavn:
- Navnið kemur frá latínska orðinum barbarus, ið merkir barbárur (latín: hin fremmandi, upprunaliga hon, ið ring er at skilja). Stytti formurin Barba er eisini vanligur í Føroyum.
Aðrir týdningar:
- Kristna halgikvinnan og pínslarvátturin Barbara, sum doyði í Nikodemiu ár 306.
- Skaldsøgan Barbara eftir Jørgen-Frantz Jacobsen.
- Filmurin Barbara, bygdur á skaldsøguna, við leikstjóra Nils Malmros.
- Kvinnan, sum skaldsøgan er bygd á, er Beinta Broberg (1667 - 1752).


text:
Orð og lag: Aage Samuelsen
Týtt: Kajfinn Hammer
1. Jesus, mín Frelsari, er mildur og eymur,
søtari er fyri mær Hann enn nakar dreymur!
Krossins deyða leið, men í kraft Hann nú livir,
sigur ævigan Hann vann.
Niðurlag: Syng eitt hallelujalag,
syng um Jesus hvønn ein dag!
Honum prís vit bera,
Hann vár hjálp skal vera,
syng eitt hallelujalag!
2. Gamlir patriarkar um Jesus profeteraðu,
lærusveinar Hansara vítt Orðið demonstreraðu,
Jesus var við og gjørdi tekin og undur,
tað var Hann, sum sigur vann.
3. Jesus Kristus, Leyvan av Juda ætt og rót,
opnar eygu blindra og ber lamnum heilsubót.
Hvítusunnueldin á jørð Hann her kveikti,
eftir at Hann sigur vann.
4. Midnáttsrópið ljóðar, Guð vekur upp tey deyðu,
reisir upp hin falna og tí blinda gevur eygu.
Brúðurin til reiðar seg ger at møta Honum,
sum ævigan ein sigur vann.


text:
Orð: Hans Andrias Djurhuus
Lag: Nú fiskur er á grunnunum
Viðmerking: Yrkingin tykist vera yrkt í sambandi við “adressugøluna”. Henda gøla tók seg upp á vári 1917, tá ið nakrir løgtingsmenn, orsakað av týsku blokaduni av sjóøkinum um Føroyar, við almennari adressu heittu á bretsku stjórnina um at geva føroyskum skipum fría farleið til Íslands eftir neyðsynjarvørum.
1. Tá stórmansliðið fylkti seg
tá seyg tað fólksins merg;
tað ferðaðist á frælsis veg –
tá flentu fjøll og berg.
So fagurt stórmansliðið kvað
um fosturland og eyð,
og fáur mundi gruna tað,
at hvørt eitt kvæði leyg.
2. Tí, Føroya fólk, tú stendur enn,
sum alla stund tú stóð.
Tað eru tínir kosnu menn,
ið súgva merg og blóð.
Teir tala væl og siga, at
teir vilja bjarga tær –
tá neyðin kom, hvør teirra sat
og nørdi bert at sær.
3. “Eg elski teg, eg virði teg!”
so ljóðaði um heyg,
teir virdu mest tó sjálvan seg,
tá ørv av boga fleyg.
Fávitskut ert tú, gamla tjóð,
tú ruggar ikki rætt.
Tú heldur teirra føgru ljóð
í øllum siga satt.
4. Tú raggar tær á rangan veg,
tí tað skal standa fast,
at tínir kosnu sviku teg
við fyrsta vápnakast.
Tí dálin teirra merki er,
als ikki frælsis flog,
og hann, ið slíkt eitt merki ber,
ber altíð deyðans boð.
5. Tó ert tú enn av svikum rakt,
tann dagur koma man,
tá tað, ið tær í barm var lagt
og gjøgnum øldir brann,
skal smildra berg og sora fjøll
og tváa hold og húð
og vísa, mangir eru trøll,
ið bóru mannaskrúð.


text:
Sørvágsvatn
Sørvágsvatn, verður í Vágum eisini nevnt Vatnið og í nýggjari tíð eisini Leitisvatn, liggur í Vágum og er størsta vatn í Føroyum, 3,4 km2 til víddar. Sørvágsvatn liggur millum bygdirnar Sørvág, Miðvág og Vatnsoyrar. Vatnið liggur í einum av náttúruvakrastu økjum í landinum. Vanligt hevur verið at fiska síl í vatninum. Undir krígnum varð vatnið sjóflogbreyt hjá enskum flogførum, og flúgvarabedingin, sum nú er tilhald hjá húsvagnum, ber enn boð um hetta.
Sí eisini[rætta | rætta wikitekst]
Slóðir[rætta | rætta wikitekst]
- Lakeside.fo (Útferð við bátinum á vatni.)


text:
Samáriabúgvar
Samáriabúgvar, eisini samaritanar, rættari lógartrúgvir/tey lógartrúgvu*, (hebraiskt: שומרונים shomronim, arabiskt: السامريون as-Sāmariyyūn) eru ein ethnoreligiøsur bólkur í Miðeystri. Átrúnarliga fylgja tey samárisku trúarlæruni, sum er ein ábrahamsk trúgv nær skyld við jødadóm. Trúgvin er grundað á samárisku Torahina (samárisku útgávuna av teim 5 Mósebókunum), og samáriabúgvar pástanda, at teirra trúarlæra er tann rætta frumtrúgvin hjá upprunaligu ísraelitunum áðrenn útlegdina í Bábylon, varðveitt av teimum ið vóru eftir í Ísraelslandi ארץ ישראל Eretz Yisrael, mótsatt jødadómi, ið tey meta vera eina nærskylda, men broytta og umskrivaða trúgv, førd heimaftur við teim útlagnu jødununum.
Samáriabúgvar siga seg sjálvar stava frá ættunum Efraim, Manasse og Levi úr gamla Ísrael, ið hava livað í Samária síðani ísraelitar fóru í útlegd í Babylon og upp til okkara dagar. *Samáriabúgvar hava tó ikki fingið navn sítt eftir økinum Samária, men heldur frá hebraiska heitinum שַמֶרִים, Shamerim "Tey ið halda (Móse-)lógina/Tey lógartrúgvu".
Samárisk trúgv[rætta | rætta wikitekst]
Samárisk trúgv byggir á fýra høvuðslærusetningar:
- Ein Gud, YHWH sami Gud ið er staðfestur av hebraisku profetunum.
- Ein profetur, Móses (Moshe ben Amram).
- Ein heilag skrift, Torah (Móselóg), ið varð givin Mósesi av Gudi. Hetta eru tær 5 Mósebøkurnar; restin av Gamla testamenti og jødiska Talmud verða avnoktaði.
- Ein halgistaður, Gerizim-fjall (Har Gerizim), í Samária, er heilaga fjall Ísraels Guds; ikki tempulfjallið í Jerúsalem. Sambært teimum, var tað eisini á Gerizim-fjalli at Ábraham skuldi ofra Ísak.
- Nógvir samáriabúgvar trúgva eisini, at á endadøgunum verða tey deyðu risin upp av Taheb, einum frelsara (kanska er hesin ein messias ella profetur, summi halda hetta er Móses).
- Samáriabúgar trúgva uppá Paradís (himmalin).
- Samáriabúgvar hava ikki rabbinarar eins og jødar, prestarnir útleggja skriftina og varðveita traditiónirnar; skriftlærdir koma í aðru røð eftir prestarnar.
- Tey tíggju boðini hjá samáriabúgvum bróta rættiliga frá teim tíggju boðunum hjá jødum, t.d. snýr teirra 10'da boð seg um heilagleikan hjá Gerizim-fjallinum.
Viðurskifti við høvuðsjødadómin
Samáriabúgvar hava eins og jødar eina Mezuzah festa omanfyri úthurðina, samáriabúgvar kalla seg sjálvar Bene Yisrael ("Børn Ísraels"), hetta heitið verður brúkt av øllum jødiskum trúarrætningum, fyri jødiska fólkið sum heild. Hinvegin kalla samáriabúgvar seg ikki fyri Yehudim (judear), sum er standard hebraiska heitið fyri jødar.
Jødiska Talmud sigur í Kutim-traktatini, at samáriabúgvar skulu metast sum jødar har ið teirra trúarlæra samsvarar við jødadóm, men sum ikki-jødar har ið trúarlæran brýtur frá jødadómi. Síðan 19'du øld hava jødar mett samáriabúgvar sum eina jødiska sekt og heitið 'Samáriskir jødar' hevur verið brúkt.
Sí eisini: Jødar


text:
Leys størv
Endamálið hjá Ráði teirra lesandi er at umboða øll lesandi á Fróðskaparsetri Føroya. Aðalmálið er at røkja áhugamál teirra lesandi í samstarvi við setursleiðslu, undirvísarar og onnur starvsfólk á stovninum.
Um ráðið
Í samlaða ráðnum situr eitt umboð og eitt eykaumboð fyri hvørja deild. Afturat hesum eru lokal Ráð teirra lesandi á hvørjari deild við umleið seks umboðum.
Ráðið heldur til í lestrarhúsinum í Fr. Petersens gøtu 9, har tað eisini eru lestrar- og bólkahøli til lesandi á Setrinum. Seinasta árið hevur ráðið serliga arbeitt við at betra um lestrarumhvørvið.
Ráð Teirra Lesandi - RTL - hevur virknan leiklut í:
- Lestrarráðunum á deildunum, sum eru ráðgevandi eindir undir dekaninum, ið millum annað umrøða útbúgvingarendamál og meta um góðsku á útbúgvingum. Lestrarráðið er mannað við undirvísarum og lesandi.
- Akademiska ráðnum, sum er ráðgevandi eindin hjá Rektaranum. Akademiska ráðið er mannað við undirvísarum, lesandi og leiðslu. Akademiska ráðið viðger millum annað strategiskar og fíggjarligar raðfestingar.
RTL er við til:
- At skipa fyri tiltøkum á Setrinum, millum annað innleiðsludøgum, samansjóðingartúrum saman viðvegleiðarunum og hugnaløtu í Fr. Petersens gøtu 9.
.
Eitt nú við at skipa lestrarráðini á deildunum og saman við starvsfólkum á Setrinum at skipa fyri valinum av stýrislimi, har lesandi valdu sítt umboð í stýrið hjá Setrinum.
Eisini hevur verið arbeitt við at seta eina mentorskipan í verk millum lesandi á Setrinum.
Í apríl 2014 var tann fyrsta Seturscaféin. Byrjað var við eini mini-Seturscafé í táverandi hølum okkara í Bókbindaragøtu 8. Seturcaféin var væleydnað, umleið 40 lesandi vóru á gátt.
Í november 2015 flutti Seturscaféin til Fríðrik Petersens gøtu 9, har tað javnan hevur verið café fríggjadagar seinnapart og kvøld. Ætlanin er at halda fram við Seturcafé hvørt fríggjakvøld.
Arbeiðið at fáa lesandi skipað úti á deildunum heldur fram og arbeitt verður fyri, at allar deildirnar skipa hvørt sítt virkið Ráð teirra lesandi, ið arbeiðir fyri áhugamálunum hjá lesandi á teimum ymsu deildunum.
Fríðrik Petersens gøta 9
Umboð í ráðnum
Umboð í RTL januar 2016 eru:
- Ingilín D. Strøm, Føroyamálsdeildin
- Silja Aldudóttir, Føroyamálsdeildin
- Lydia Samson, Námsvísindadeildin
- Eyðbjartur S. Skaalum, Námsvísindadeildin
- Andrias Gregoriussen, Náttúruvísindadeildin
- Hans Jakup Abrahamsen, Náttúruvísindadeildin
- Bergur Arnbjarnarson Dalsgarð, Sjúkrarøktarfrøðideildin
- Elisa Abrahamsen, Søgu- og samfelagsdeildin
- Turid Christophersen, Søgu- og samfelagsdeildin
Send okkum boð
Tit lesandi eru altíð vælkomin at senda okkum tykkara tankar um tað, sum Ráðið hevur gjørt gjøgnum árið, og uppskot til, hvussu Setrið kann gerast eitt enn betri stað at vera lesandi. Hava tit ynski til betringar av ymiskum slag, sendið okkum eini boð á facebook og vit taka tað upp við leiðsluna á Setrinum.
Eisini ber til at senda ein teldupost til okkara og vit svara tykkum skjótast tilber.
Reglugerð
Hósdagin 19. desember 2013 høvdu umboð fyri lesandi av øllum deildunum fund við leiðsluna, og har varð næmingaráð fyri øll lesandi á Fróðskaparsetri Føroya formliga sett á stovn – navnið bleiv Ráð teirra lesandi. Reglugerðin fyri ráðið varð undirskrivað av rektaranum, Sigurð í Jákupsstovu og umboð teirra lesandi, Birnu Gaard tann 21. juni 2013.
Reglugerð fyri Ráð teirra lesandi
Umboð í Ráð teirra lesandi verða vald á hvørjum ári. Næsta val av Ráði teirra lesandi verður í okt. 2016.


text:
St. Kitts og Nevis
Saint Kitts og Nevis (enskt; Saint Kitts and Nevis) eru eitt oyggjaríki í Karibiahavinum. Landið er oyggjaland, størsta oyggin er Saint Kitts og ein minni oyggj eitur Nevis. Íbúgvatalið er umleið 43.000. Bassaterre er høvuðsstaðurin í oyggjunum og liggur á oynni St.Kitts, sum er tann norðara oyggin. Landið er eitt kongsveldi við Elisabeth II drotning sum stjórnarovasta. Oyggjarnar hava eisini sítt egna ting og guvernør. Tað hægsta punktið er fjallið Mount Liamuiga, ið er 1.156 metrar yvir havinum. Tey flestu fólkini eru av afrikanskum uppruna.
Slóðir[rætta | rætta wikitekst]


text:
Vjetnamkríggið
Vjetnamkríggið vardi frá 1. november 1955 til 30. apríl 1975. Amerikanska stjórnin kvíddi fyri, at kommunisman skuldi breiða seg um alt Landsynningsasia, og í 1955 fóru teir at veita Suðurvjetnam hernaðarhjálp, so at teir kundu basa kommunistisku Viet Cong-deildunum, sum fingu stuðul úr Norðurvjetnam.
Fyrstu amerikonsku hermenninir komu til Suðurvjetnam í 1964, og seint í 1968 vóru 550 000 avstralskir, teivanskir, amerikanskir og nýsælendskir hermenn við í krígnum. Sama ár gjørdi Viet Cong stórálop, Tet-álopið, í Suðurvjetnam. Álopið miseydnaðist, men tað sannførdi fólkið í USA, at USA megnaði ikki at vinna Vjetnamkríggið. Árið eftir fóru amerikanarar at taka seg aftur úr Suðurvjetnam, og vápnahvíld varð fingin í lag í 1973. Í 1975 savnaði Norðurvjetnam alt landið undir sítt ræði.
Eftir kríggið[rætta | rætta wikitekst]
Tá ið kríggið í Vjetnam endaði í apríl 1975, fór landið í holtur við at endurreisa og menna illa farna búskapin, men illa gekst, tí at útlendskar fyritøkur gjørdi ikki íløgur í landinum. Túsundtals fólk flýddu undan fátækradømi og harðræði og sigldu um Suðurkinahav í søkkladnum bátum at søkja sær eydnuna aðrastaðni. Tey, ið slitu upp land, vórðu send til lond víða um allan heim. Mangir suðurvjetnamesar flýddu til Hongkong, ið var bretskt hjáland á suðurstrond Kina. Tey vórðu gird inni í trongum legum, har tey liðu hungur og hall, og kolera og aðrar ringar sjúkur gingu javnan í legunum. Í 1989 vórðu tey fyrstu 44 000 flóttafólkini noydd aftur til Vjetnam.


text:
Írland (land)
Írland, (enskt: Ireland) (írskt: Éire) (ulster skotskt: Airlann) er lýðveldi í Vesturevropa. Landið Írland, ið ikki má mistakast fyri oynna Írland, hevur landamark norðureftir við Norðurírland, ið er partur av Stórabretlandi. Sjómark hevur Írland við Atlantshavið, Írska havið og Ermasund.
Írland hevur sjálvstýri, øvugt Norðurírland, sum er partur av Stóra Bretlandi.
Dublin er høvuðsstaður í Írlandi og aðrir stórir býir er Cork, Limerick, Galway og Waterford.
Innihaldsyvirlit
Søga[rætta | rætta wikitekst]
Írland var leingi undir bretskum yvirvaldi. Í 1922 fekk syðri partur – um fýra fimtingar av oynni – sjálvstýri í Bretska Heimsveldinum og gjørdist óheft lýðveldi í 1948; men Norðurírland varð verandi saman við Bretlandi.
Írski frístaturin varð settur á stovn í 1922 sum ein dominión (sjálvstjórnandi hjáland) í bretska Commonwealth og fekk økt sjálvstýri ígjøgnum m.a. the Statute of Westminister 1931 og the abdication crises of 1936. Í 1937 varð ein nýggj stjórnarskipan (New Constitution), ið lýsti landið sum fullveldisríki undir heitinum Ireland sett í gildi. Og í 1949 vórðu seinastu formligu bondini við Sameinda Kongsríkið (UK) slitin, tá ið Írland tók loysing og lýsti seg sum tjóðveldi.
Meðan landið var undir bretskum veldi og fyrstu árini sum tjóðveldi var Írland eitt av fátækastu londunum í Vesturevropa og fráflytingin úr landinum var stór. Í 1950’unum varð protektionistiski búskapurin opaður, og í 1973 gjørdist Írland limur í Europeiska Felagsmarknaðinum EF (nú Europeiska Samveldið ES). Ein búskaparkreppa noyddi landið til at fremja nýskipanir seinast í 1980’unum, og skattur og reglur vórðu linkaði ógvusliga í mun til onnur ES-lond.
Írski loysingarherurin, IRA, stríddist í sekstiárunum fyri at fáa teir seks norðastu landspartarnar uppí Írland ístaðin fyri, at teir skulu vera partar av Stóra Bretlandi.
Seinastu 20 árini hevur Írland havt ein stóran búskaparvøkstur, og landið hevur í dag tann 31. størsta búskapin í heiminum. Í 2009 varð landið mett at hava hægstu lívsgóðsku í heiminum. Men altjóða kreppan hevur eisini rakt Írland hart, og hevur ført arbeiðloysi og økta fráflyting við sær.
Politikkur[rætta | rætta wikitekst]
Írland er limur í ES, OECD og ST.
Írskir forsætismálaráðharrar (írskt: Taoiseach, fl. Taoisigh)
- Eamon de Valera (29. desember 1937 - 18. februar 1948, flokkur: Fianna Fáil)
- John A. Costello (18. februar 1948 - 13. juni 1951, Fine Gael)
- Eamon de Valera (13. juni 1951 - 2. juni 1954, Fianna Fáil)
- John A. Costello (2. juni 1954 - 20. mars 1957, Fine Gael)
- Eamon de Valera (20. mars 1957 - 23. juni 1959, Fianna Fáil)
- Sean Lemass (23. juni 1959 - 10. november 1966, Fianna Fáil)
- Jack Lynch (10. november 1966 - 14. mars 1973, Fianna Fáil)
- Liam Cosgrove (14. mars 1973 - 5. juli 1977, Fine Gael)
- Jack Lynch (5. juli 1977 - 11. desember 1979, Fianna Fáil)
- Charles J. Haughey (11. desember 1979 - 30. juni 1981, Fianna Fáil)
- Garret FitzGerald (30. juni 1981 - 9. mars 1982, Fine Gael)
- Charles J. Haughey (9. mars 1982 - 14. desember 1982, Fianna Fáil)
- Garret FitzGerald (14. desember 1982 - 10. mars 1987, Fine Gael)
- Charles J. Haughey (10. mars 1987 - 11. februar 1992, Fianna Fáil)
- Albert Reynolds (11. februar 1992 - 15. desember 1994, Fianna Fáil)
- John Bruton (15. desember 1994 - 26. juni 1997, Fine Gael)
- Bertie Ahern (síðani 26. juni 1997, Fianna Fáil)
Fyrisitingarlig landaøki (amt og kommunur)[rætta | rætta wikitekst]
Upprunaliga var Írland býtt í 26 amt (counties), og hesi mynda framvegis tær mentanarligu og ítróttarligu eindirnar eins og postnumrini. Men fyrisitingarliga uppbýitið er í dag 29 eindir, County Dublin varð í 1990’unum býtt í trý og Tipperary í tvey í 1890’unum. Aftrat hesum koma 5 býir (cities), teir eru Dublin , Cork , Limerick, Galway og Waterford . Haraftrat koma fimm býarkommunur nevndar 'boroughs' (sama orð sum norrønt ‘borgir’), tær eru Clonmel, Drogheda, Kilkenny, Sligo og Wexford, ið hava ávíst sjálvstýri innanfyri kommunumark. Hóast Kilkenny verður roknað sum ein ‘borough’ hevur býurin lógligan rætt sum ‘city’.
Átrúnaður[rætta | rætta wikitekst]
Írska grundlógin sigur at staturin má ikki umboða nakra ávísa trúgv, og hon tryggjar trúðarfrælsi fyri øll. Umleið 86,8% av fólkinum eru rómverskir katolikkar; og sambært úrslit av kanningum, so eru írar tey ídnastu at ganga regluglia til messu (mass) í kirkju hvønn sunnudag í vesturheiminum. Men somu kanningarúrslit vísa eisini eina stóra minking í kirkjugond í landinum, seinastu 30 árini. Millum 1996 og 2001 minkaði kirkjugongdin frá 60% til 48%, (áðrenn 1973 var kirkjugongdin omanfyri 90%) , og fleiri katólskir lærustovnar eru stongdir.
Næststørsta kristna samkoman er anglikanska ‘Church of Ireland’ ið eftir áhaldandi minking í limatali ígjøgnum alla 20’du øld, nú aftur hevur upplivað eina framgongd. Eins og aðrar smærri kristnar samkomur so sum brøðrasamkoman (Presbyterian) og metodistakirkjan. Millum 2002 og 2006 vaks talið av muslimum í Írlandi við 69% og islam er nú triðstørsta og skjótast vaksandi trúgvin í írlandi. Eisini hevur lítla jødiska samfelagið og nýggjara hinduistiska samfelagið upplivað ein vøkstur seinastu árini.
Størstu halgimenni Írlands eru Sankta Pátrik (Saint Patrick), Saint Bridget og Saint Columba. Men Saint Patrick er tann einasti av hesum ið regluliga verður roknaður sum Høvuðshalgimenni. Pátriksmessa (Saint Patrick's Day) 17 mars verður hildin í Írlandi og uttanlands sum írskur tjóðardagur, við skrúðgongum og øðrum tiltøkum.
Sambært ein kanning frá 2006 vóru tað 186.318 fólk (4,4%) ið søgdu seg onga trúgv hava, men í hesum tølum eru bæði ikki-trúgvandi og fólk ið rokna seg sum ‘spirituel’ og heiðin (ikki-kristin) íroknaði. Aftrat hesum komu 1.515 fólk ið roknaðu seg sum agnostikarar og 929 ið lýstu seg beinleiðis sum ateistar. Samlað verður talið á ikki-trúgvandi fólkum sostatt 4,5% av fólkinum. Onnur 70.322 svaraðu ikki fyri um tey høvdu trúgv ella ikki.
Trúgv og politikkur[rætta | rætta wikitekst]
Upprunaliga grundlógin í írlandi frá 1937 gav katólsku kirkjuni eina ‘serstøðu’ sum kirkja meirilutans, men viðurkendi aðrar kristnar rørslur og jødadóm. Sum í øðrum katólskum londum hevur Írland upplivað eina áhaldandi sekularisering ígjøgnum 20’du øld. Í 1972 var lógin ið nevndi átrúnarligu bólkarnar, katólsku kirkjuna íroknaða, strikað úr grundlógini.
Útbúgving og politikkur[rætta | rætta wikitekst]
Hóast átrúnarligar skipanir reka nógvar av skúlunum í Írlandi, fer ein framhaldandi sekularisering fram í írska fólkinum, serliga hjá unga ættarliðnum. Í katólsku skúlunum kunnu foreldur biða um at børn teirra verða frítikin fyri átrúnarliga frálæru, og sama frálæra snýr seg í dag, um átrúnað sum heild, heldur enn um eina ávísa trúgv. Átrúnarligir skúlar ið fáa almennan stuðul hava ikki loyvi til at diskriminera næmingar vegna teirra trúgv, ella væntandi trúgv. Men ein avmarkandi skipan fyri upptøku, har næmingar hvørs virði samtvinnar við skúlans virði, verða upptiknir áðrenn aðrir næmingar finst tó.
Mentan[rætta | rætta wikitekst]
Í Írlandi finnast øki har írskt (gæliskt) framvegis verður tosað. Hesi øki verða kallað Gaeltachtai.
Írland er kent fyri sín ríka fólkatónleik, ein kendur bólkur er The Dubliners.
Landfrøði[rætta | rætta wikitekst]
Veðurlagið í Írlandi er lýtt og slavið, og tí er lendið nógvastaðni arbeitt og græsgrønt. Landbúnaður er enn høvuðsvinna; men eisini í Írlandi eru mong fólk – helst ungfólk – flutt av bygd til býirnar. Náttúrutilfeingið er ikki nógv, og áðrenn ídnaðurin og ferðavinnan tóku dik á seg, var Ìrland eitt av fátækastu londunum í Vesturevropa.


text:
Sørvágs Ítróttarfelag
Sørvágs Ítróttarfelag ella SÍ er eitt ítróttarfelag úr Sørvági, sum var stovnað tann 17. mars 1905.[1] Felagið er virkið innan flogbólt og fyrr eisini innan fótbólt, nú tó við felagnum 07 Vestur. Aðrar ítróttargreinar sum svimjing og hondbóltur hava eisini verið íðkaðar í Sørvági í Sørvágs Ítróttarfelag. Í fyrstani æt felagið Sørvágs Bóltfelag, men navnið passaði ikki longur, tá svimjingin eisini gjørdist partur av felagnum. Árini 1998 - 2003 var SÍ partur av FS Vágar, eftir tað endaði felagið í 4. deild, vann deildina og rykti upp í 3. deild.[2] Í 2007 var fótbóltsfelagið 07 Vestur stovnað. Tað vóru FS Vágar og SÍ sum løgdu saman og gjørdist til nýggja felagið 07 Vestur.[3] SÍ er tó enn virkið innan flogbóltin. SÍ hevur lið í bestu deildunum hjá monnum og kvinnum í 2010/11.


text:
Orð: Eliza E. Hewitt
Lag: William James Kirkpatrick
Týtt: Petur William Háberg
Upprunaheiti: One is our master
1. Ein er vár meistari, Jesus, vár Harri,
tryggur er tann, ið er bundin til hann.
Gævi, hin kærleiki, Andi hans kyndi,
altíð í hjartanum logandi brann.
Niðurlag: Trúskap og ídni,
heilhugað lýdni,
óskerdan kærleika mót honum vís,
inntil vit síggja
hin dýrdarstað nýggja,
lova og takka og syngja hans prís.
2. Tæna við gleði vit vilja, áh, Jesus,
vilja tín gera í sannleika her.
Styrki tín virkar í veikleika várum;
náði tín tørvurin okkara er.
3. Harri og meistari, høgur og góður,
sannur í eymleika altíð tú er.
Tú ert vár æra og heilagt títt merki,
signing og heiður títt navn fái her.
4. Jesus, vár harri, tær fegin vit tæna,
vænta tín koma er skjótt fyri hond,
umskapt vit verða, og dýrmæt vit gerast,
frígjørd og sæl á tí himmalsku strond.


text:
Yell
Yell (eldri Jala ella Jela) er ein av Norðoyggjunum í Hetlandi. Yell er næstørsta oyggin í Hetlandi, 27 km long, 11 km breið, og hevur triðflest íbúgvar (eftir Mainland og Whalsay), í 2001 hevði oyggin 957 íbúgvar.
Innihaldsyvirlit
Landslag og djóralív[rætta | rætta wikitekst]
Ikki er greitt hvat navnið merkir, men hildið verður, at tað kann upprunaliga vera av piktiskum uppruna. Norðbúgvar kallaðu oynna Gjall, ið sipar til berligt landslag, men hinvegin kann heitið Jala ella Jela hava merkt "hvíta oyggj" sipandi til tær hvítu skeljasands strendurnar kring oynna.
Hægsta fjallið er Hill of Arisdale (før. Argisdals Heyggjur) 210 m.
Búseting[rætta | rætta wikitekst]
Bygdirnar á Yell liggja fram við strondini, tær størru eru Burravoe, Mid Yell, Cullivoe og Gloup, og smærru bygdirnar eru Ulsta, Gutcher, Aywick, West Yell, Sellafirth, Copister, Camb, Otterswick, og West Sandwick.
Ferðasamband[rætta | rætta wikitekst]
Ferjusamband er frá Ulsta á Yell til Toft á Mainland, og frá Gutcher á Yell til Belmont á Unst og til Hamars Ness á Fetlar.
Myndir[rætta | rætta wikitekst]
-
Windhouse, har spøkir ringast í Hetlandi. Jakob Jakobsen sigur at upprunaliga norrøna navnið var 'Vindási'
-
-
-
-
-
Eins og aðrastaðni í Hetlandi og Norður Skotlandi, hevur Yell upplivað avfólking og minkandi fólkatal; her sæst oman á avtoftaðu bygdina Bouster.
-


text:
Jens Hákun Leo
27.12.2016 - 19:04
Mentan > Uttanlands > Annað
Carrie Fisher, betur kend sum Princess Leia úr Star Wars, andaðist í morgun kl. 8.55, lokala tíð í Los Angeles, 60 ára gomul.
Hetta upplýsir eitt talsfólk hjá dóttur hennara, sambært fleiri tíðindastovum.
Carrie Fisher fekk ein hjartasteðg tollaksmessudag umborð á einum flogfari, sum var á veg til Los Angeles úr London.
Hetta hendi 15 minuttir fyri, at flogfarið skuldi lenda í Los Angeles, og so skjótt flogfarið lendi, varð Carrie Fisher koyrd á UCLA Medical Center og løgd í respirator.
Nú fýra dagar seinri hevur hon givið skarvin yvir á síðsta sinni.
Carrie Fisher hevur spælt í einari røð av filmum upp ígjøgnum árini, umframt at hon eisini hevur spælt í fleiri sjónvarpsrøðum. Hon gjørdist tó heimskend sum Princess Leia í teimum trimum upprunaligu Star Wars filmunum og var eisini við í Star Wars: The Force Awakens, sum kom út í fjør, og sum er tann fyrsti filmurin í einari nýggjari Star Wars-trilogi.
Og sjálvt um hon nú er deyð, verður hon – eftir ætlan - við í tí næsta Star Wars filminum, sum kemur út næsta ár, í og við at upptøkurnar til tann filmin longu eru gjørdar.
Carrie Fisher hevur upp ígjøgnum árini havt trupulleikar við rúsevnismisnýtslu og sinnisligari sjúku. Hetta er eisini nakað, hon hevur viðurkent og barst ímóti, og fyrr í ár fekk hon heiðurslønina ”Annual Outstanding Lifetime Achievement Award in Cultural Humanism” frá Harvard College fyri hennara aktivismu og opinleika viðvíkjandi tí at tosa um sinnisligar sjúkur, um tað at vera bundin í heila tikið og um agnostisismu. Harvard College segði tá, at Carrie Fisher hevði flutt tann almenna diskursin viðvíkjandi hesum evnum á ein kreativan og empatiskan hátt.
Grein uppdaterað: 18.54 - 28.12.2016


text:
UPPÍSKOYTI
Hvørja áskoðan skulu kristin hava á høgtíðir?
MEGINPARTURIN av teimum væl umtóktu átrúnaðarligu og verðsligu høgtíðunum, sum verða hildnar í nógvum pørtum av heiminum nú á døgum, stava ikki úr Bíbliuni. Hvaðani stava tær so? Fert tú á bókasavnið, er tað kanska áhugavert hjá tær at síggja, hvat ymiskar uppslagsbøkur siga um væl dámdar høgtíðir. Latið okkum taka nøkur fá dømi.
Páskir. Hvaðani stava teir páskasiðirnir, sum verða fylgdir í kristniheiminum? „Kristna páskaveitslan tók ikki heilt fáar siðir úr tí gomlu heidnu várveitsluni til sín og hevur borið teir við sær heilt fram til okkara dagar,“ veit bókin Danske Højtidsskikke at siga. Páskasiðirnir hava altso røtur í heidnari gudsdýrkan. Sagt verður, at fólk á hesari høgtíðini hátíðarhalda uppreisn Jesusar, men siðirnir, sum knýta seg at páskunum, eru ikki kristnir. Um ta væl umtóktu páskaharuna, ella kaninina, sigur The Catholic Encyclopedia: „Kaninin er ein heiðin ímynd og hevur altíð verið tekin um gróðursemi.“
Nýggjárshald. Dagurin eins og siðirnir, sum eru knýttir at nýggjárshaldinum, eru ymisk land úr landi. Um upprunan at hesi høgtíðini sigur The World Book Encyclopedia: „Rómverski keisarin Julius Cæsar gjørdi 1. januar til nýggjársdag í 46 f.o.t. Rómverjar vígdu Janusi, sum var gudur fyri portur, hurðar og byrjanir, henda dagin. Januar mánaður varð kallaður upp eftir Janusi, sum hevði tvey andlit — eitt, ið hugdi frameftir, og eitt, ið hugdi aftureftir.“ Nýggjárshaldið er altso grundað á heidna siðvenju.
Halloween. The Encyclopedia Americana sigur: „Ymiskt úr teimum siðum, sum knýta seg at halloween, kann førast aftur til ein fyrikristnan halgisið hjá druidunum [ein keltiskur prestaskapur í fornøldini]. Keltar høvdu høgtíðir fyri tveimum høvuðsgudum — einum sólgudi og einum gudi fyri tey deyðu . . . , hvørs høgtíð varð hildin 1. november, tá nýggja keltiska árið byrjaði. Høgtíðin fyri teimum deyðu var so við og við tikin upp í teir kristnu halgisiðirnar.“
Aðrar høgtíðir. Tað ber ikki til at umrøða allar høgtíðir, sum verða hildnar ymsastaðni í heiminum. Men Gud góðkennir ikki høgtíðir, sum hálova menniskjum ella menniskjaskaptum samskipanum. (Jeremias 17:5-7; Ápostlasøgan 10:25, 26) Minst eisini til, at upprunin at átrúnaðarligum høgtíðum er avgerandi fyri, um Gud góðkennir tær ella ikki. (Esaias 52:11; Opinberingin 18:4) Bíbilsku meginreglurnar í kapittul 16 viðvíkjandi átrúnaðarligum høgtíðum kunnu eisini hjálpa tær at gera av, hvussu Gudi man dáma hátíðarhaldið av verðsligum og átrúnaðarligum høgtíðum.
Hvørja áskoðan skulu kristin hava á høgtíðir?hvørja-áskoðan-skulu-kristin-hava-á-høgtíðirHvørja áskoðan skulu kristin hava á høgtíðir? | Bíblian lærirNógvar væl umtóktar átrúnaðarligar og verðsligar høgtíðir kring heimin hava ikki sín uppruna í Bíbliuni. Hvaðani stava páskirnar, halloween og nýggjárshald?høgtíðir, nýggjár, páskir, halda høgtíð, halloweenUPPÍSKOYTIHvørja áskoðan skulu kristin hava á høgtíðir?Hvørja áskoðan skulu kristin hava á høgtíðir?Hvaðani stava nógvar av høgtíðunum, sum verða hildnar, har sum tú býrt? Svarið kemur kanska óvart á teg.Hvørja áskoðan skulu kristin hava á høgtíðir?Hvørja áskoðan skulu kristin hava á høgtíðir?


text:
Filemonsbrævið
Filemonsbrævið er ætlað Filemoni og er einasta einstaklingabræv av Paulusar hond, sum er varðveitt. Tað vendir sær ikki til eitt kirkjulið ella ein kirkjuliðsfyristøðumann, men til ein háttvirdan kristnan mann, Filemon at navni. Hann hoyrdi til kirkjuliðið í Kolessa. Helst man hann hava verið múgvandi maður, átt stór og rúmsátt hús, av tí at kirkjulið var í húsi hansara. Hann var góðgerðin, lívgaði hjørtu teirra heilagu. Stutta einstaklingsbrævið er skrivað og sent samstundis sum Kolossabrævið. Í brævinum eru heilsanir frá somu fólkum - og Onesimus, sum brævið er um - verður eisini nevndur í Kolossabrævinum. Filemonsbrævið hoyrir tí til teirra, sum skrivað eru í fangahúsi fyrst í 60-árunum.
Ætlanin[rætta | rætta wikitekst]
Tá ið Paulus sendir hetta brævið við, er tað:


text:
21. PARTUR
Hvat er Betel?
Betel er eitt hebraiskt navn og merkir „hús Guds“. (1 Mósebók 28:17, 19) Tað er eitt hóskandi heiti til bygningarnar, har Jehova vitni kring heimin hava sínar deildarskrivstovur. Haðani verður boðanararbeiðið skipað og stuðlað. Stýrandi ráðið tænir á høvuðsskrivstovuni í statinum New York, USA, og har hevur tað umsjón við virkseminum hjá deildarskrivstovum í nógvum londum. Tey, sum tæna har, rópa vit betelfamiljuna. Sum ein familja búgva og arbeiða tey saman, eta saman og lesa Bíbliuna saman í einleika. — Sálmur 133:1.
Eitt heilt serligt stað, har øll tæna ósjálvsøkin. Á øllum betelheimum eru menn og kvinnur, sum heilhugað gera Guds vilja og stuðla Ríkisins áhugamálum fulla tíð. (Matteus 6:33) Eingin er løntur, men øll fáa innivist og mat og eina samsýning til at rinda persónligar útreiðslur. Øll á Betel hava eina uppgávu, eitt nú á eini skrivstovu, í einum køki ella matarsali. Nøkur arbeiða á eini prentsmiðju ella í bókbindaríi, onnur vaska klæði, gera reint, gera ymiskar ábøtur ella annað.
Eitt virkið hús, sum stuðlar boðanini um Ríkið. Aðalmálið hjá øllum betelheimum er at fáa sannleikan í Bíbliuni út til so nógv fólk sum gjørligt. Hetta heftið er eitt dømi um tað. Stýrandi ráðið hevur havt umsjón við, at tað varð skrivað. Síðani varð tað sent víðari elektroniskt til hundraðtals umsetingartoymi kring heimin, prentað á háferðarpressum á fleiri ymiskum betelprentsmiðjum og sent út til meira enn 100.000 samkomur. Í øllum hesum eru betelfamiljurnar ein dyggur stuðul í týdningarmesta arbeiðinum yvirhøvur — at boða tey góðu tíðindini. — Markus 13:10.
Hvørji tæna á Betel, og hvussu verður syrgt fyri teimum?
Hvørjum týðandi arbeiði stuðla øll betelheim?
LÆR MEIRA
Filmsbrot: Heimsumfatandi boðanarátak hjá Jehova vitnum
Hygg, hví tey brúka milliardir av tímum og boða gleðiboðskapin á hundraðtals tungumálum.


text:
Landskjaldbøkur
Landskjaldbøkur (frøðiheiti - Testudinidae) er í 25 ymiskum skjaldbøkusløgum. Trý sløg eru í Suðurevropa: grikska landsskjaldbøkan, mauriska landsskjaldbøkan og breiðrandaða skjaldbøkan. Tær líkjast allar: skjøldurin á vaksnu skjaldbøkuni er 20-30 cm langur og vigar um eitt kg. Mauriska skjaldbøkan er tann vanligasta. Eins og rára „grikska systir" hennara er hon í Grikkalandi og londum kring Miðjarðarhavið. Breiðrandaða skjaldbøkan er í Suðurgrikkalandi.
Í nógv ár hava landsskjaldbøkur verið kelidýr. Fyri fáum árum síðan vóru villskjaldbøkur í túsundatali savnaðar saman og seldar um allan heimin. Men tær flestu doyðu, tí tær fingu ikki røttu røktina. Til dømis hevur hitin alstóran týdning fyri sodningina og klekingina, og hitin í Suðurevropa er best hóskandi. Í Norðurevropa eru royndir gjørdar at klekja egg í klekitólum, men tær eydnast sjáldan væl. Villskjaldbøkuhandilin minkaði nógv um skjaldbøkustovnin, og eitt skjaldbøkuslag var um at doyggja út. Men í l977 fór ein millumtjóða djóraverndarfelagsskapur til verka og fekk í lag at leggja forboð at flyta inn landsskjaldbøkur. Undantaksloyvi verður bert givið undir strongum eftirliti. Vónandi fer villskjaldbøkustovnurin at økjast. Tíverri verða nógvar villskjaldbøkur týndar sum skaðadýr, tí tær oyðileggja grøði í urtagørðum og vakstrarhúsum. Aðrar doyggja av eitraðum plantum og í ferðsluni, sum alsamt økist.


text:
Orð: Petur Jacob Sigvardsen
Viðmerking: Yrktur 15. mars 2009.
Nú megi mín og evni fjara,
og ellismerkt er likam mítt.
Eg hugsi um tann stóra skara,
sum hevur góða stríðið strítt.
Foreldur, systkin, børn so smá,
ið farin eru foldum frá.
Við kærleiks bondum knýtt vit vóru,
so minnisrík mong løtan var
við tykkum, sum her undan fóru,
tit vóru okkum dýrabar.
Nú tóm mong smáttan er at sjá,
og illgresi grør gøtum á.
Lat saknin tó ei tyngja sinnið,
og syrg ei, sál, her uttan vón.
Men legg tær Harrans orð í minni,
at birtast skal tann mikla sjón,
tá Krist í skýnum er at sjá,
og Guds børn upp frá deyða stá.
Ta stund skal einki meir oss skilja,
vit møta skulu øllum teim,
sum gravarmyrkrið vildi hylja,
tí tá vit komin eru heim
at vera Harra várum hjá,
sum her á jørð vit trúðu á.
O, sæla stund! tá ið vit síggja
tey kæru andlit himni á
í Guds Jerúsalem tí nýggja,
har aldri meir vit skiljast tá.
Gud, troystið oss í teirri trúgv,
at vit í himni eiga búgv.


text:
Jungle Brothers
Jungle Brothers (ella J. Beez) er ein amerikanskur hip hop bólkur úr New York City, og vóru ein av teimum á odda at frambróta jazz-hip hop, og vóru eisini kendir fyri at brúka ein house-tónleik framleiðara til teirra tónleik. Bólkurin fann saman í 1987, og eitt ár seinni lótu teir fyrstu fløgu sína út Straight Out the Jungle. Tað var ikki gjøgnum eitt stórt plátufelag, og fløgan seldi heldur ikki væl, men er seinni blivin sera væl umtókt.[1] Allíkavæl vóru teir skrivaðir til Warner Bros. Records(plátufelag) og teir framleiddu aðru fløgu teirra, Done by the Forces of Nature, sum var betur umtókt til ta tíð. Teir vóru nakrir av teimum stovnandi liminum av Native Tongues, ein samling av eins teinkandi hip-hop tónleikarum. Teir gera upplyftandi og positivan tónleik,[2] sum t.d. Feelin' Alright, úr Done By the Forces of Nature, var um ein ideellan dag har alt gekk sum tað skuldi. Men eisini gera teir tankar um álvarsom ting, sum í sanginum Sunshine, har veðrið er myndamál, (t.d. sól lýsir sálina upp, og persónurin er ikki villleiddur) stremba teir eftir at fólk, serliga svørt fólk, ikki skulu berjast ímóti vitan.[3]
Limir eru; Mike Gee, Sammy B og fyrr Afrika Baby Sam.
Tónleikasøga[rætta | rætta wikitekst]
- Straight Out the Jungle (1988), Warlock
- Done by the Forces of Nature (1989), Warner Bros. Records
- J Beez Wit the Remedy (1993), Warner Bros.
- Raw Deluxe (1997), Gee Street Records/V2 Records/Bertelsmann Music Group
- V.I.P. (2000), Gee Street/V2/BMG Records
- All That We Do (2002), Jungle Brothers
- You in My Hut Now (2003), XYZ Records
- This is... (Greatest hits) (2005), Nurture Records/Groove Records
- I Got You (2006), Pinoeer Records[4]


text:
Odessa
Odessa (ukrainskt: Oдeca, russiskt: Oдécca) er triðstørsti býur í Ukraina. Í 2011 var fólkatalið 1.006.242. Fyrst í 20. øld var býurin tann størsti í Ukraina og í New Russia landslutinum. Odessa er ein stórur havnabýur, sum liggur á norðurstrondini við Svartahavið og ein fyrisitingarligur miðdepil í Odessa Oblast. Býurin er eisini ein mentanarmiðdepil við íbúgvum, sum eru av fjøltáttaðum uppruna. Í 19. øld var Odessa fjórðstørsti býur í Russiska Keisararíkinum næst eftir Moskva, Sankta Pætursborg og Warszawa.
Søga[rætta | rætta wikitekst]
Umleið 550 á.Kr. varð ein búseting í Odessa av grikkum. Fornaldarleivdir váttað at tað er samband millum Eysturmiðalhavið og Odessa. Í miðøld var Odessa undir ymiskum stýrum, t.d. var býurin stýrdur av nomadum, petshenegum (turkiskt fólkaslag) og Osmanniska Ríkinum.
Fyrsta havnin í Odessa varð bygd í 1794.
Ítróttur[rætta | rætta wikitekst]
Fótbóltur er best umtókti ítrótturin í Odessa. Tað størsta fótbóltsfelagið har eitur FC Chornomorets Odesa, tey spæla í bestu fótbóltsdeildini í Ukraina.


text:
12. PARTUR
Hvussu er okkara boðanararbeiði skipað?
Stutt áðrenn Jesus doyði, segði hann: „Hetta evangelium ríkisins skal verða prædikað um alt jarðarríki, øllum fólkasløgum til vitnisburð; og tá skal endin koma.“ (Matteus 24:14) Men hvussu skuldi henda alheims boðanin útinnast? Jú, eftir fyrimyndini, Jesus gav okkum, meðan hann var á jørðini. — Lukas 8:1.
Vit royna at hitta fólk, har tey búgva. Jesus lærdi sínar lærisveinar at bera evangeliið, ella tey góðu tíðindini, hús úr húsi. (Matteus 10:11-13; Ápostlasøgan 5:42; 20:20) Hesir lærisveinarnir í fyrstu øld fingu nøkur ávís øki at boða í. (Matteus 10:5, 6; 2 Korintbræv 10:13) Okkara boðanararbeiði í dag er eisini væl skipað, og hvør samkoma hevur fingið ábyrgdina av einum ávísum øki. Soleiðis kunnu vit fylgja boðnum, Jesus gav okkum, um at „prædika fyri fólkinum og vitna“. — Ápostlasøgan 10:42.
Vit leggja okkum eftir at hitta fólk, har tey eru. Jesus boðaði eisini á almennum støðum, eitt nú á strondini ella við ein brunn. (Markus 4:1; Jóhannes 4:5-15) Vit royna somuleiðis at tosa við fólk allastaðni, har tað ber til — á gøtuni, í handilsøkjum, í viðarlundum ella í telefon. Vit vitna eisini fyri grannum, arbeiðsfelagum, floksfelagum og skyldfólki, tá ið tað er hóskandi. Alt hetta hevur givið milliónum av menniskjum møguleika at hoyra tey góðu tíðindini um frelsu. — Sálmur 96:2.
Kennir tú onkran, tú hevur hug at fortelja tey góðu tíðindini um Guds ríki og hvønn týdning, tað hevur fyri framtíðina hjá honum ella henni? Hví so ikki royna tað?
Hvat „evangelium“ skal kunngerast?
Hvussu taka Jehova vitni eftir Jesusi, tá ið tey boða?
LÆR MEIRA
Jehova vitni — skipað at bera tey góðu tíðindini út
Jehova vitni eru kend fyri at undirvísa í Bíbliuni um allan heimin. Hvussu verður teirra virksemi skipað og fíggjað?


text:
Ikki er vanligt, at manningin á Vencli tekur fram barnabøkur. Hetta er ikki júst tann skaldskapurin, ið fyllir Vencil, men nú kunnu vit ikki halda okkum meir.
Herfyri fekk eg bókina Loyndarmálið hjá pápa við undirheitinum Bók til børn við kiksaðum foreldrum eftir íslendska høvundin þórarinn Leifsson, ið sjálvur hevur myndprytt. Føroyskað hevur þóra þóroddsdóttir, og enn eina ferð er tað Bókadeildin hjá Føroya lærarafelag, ið hevur givið bókina út.
Ofta eru barnabøkur alt ov didaktiskar. Tær eru so mikið pedagogiskt viðgjørdar, at tær ikki svara til vanlig børn, men eru skrivaðar til børn, sum í uppalingini eru spard fyri tí, sum veruleikin hevur við sær av óndskapi og ruðuleika, samstundin sum somu børn verða yvirfóðrað við slíkum óndskapi og ruðuleikum, tá ið ræður um filmar og telduspøl.
Loyndarmálið hjá pápa er so slett og aldeilis ikki ein sovorðin didaktisk bók. Tíbetur! Her er ein bók, ið handlar um nakað so fremmant og svakligt sum ein pápa, sum er mannaátari. Hann er giftur og konan selur ymiskt umvegis telefonina. Tey eiga tvey børn, eina gentu og ein drong. Pápin etur svaka flokslæraran hjá børnunum, og tá ið býruin fyllir 300 ár, selur pápin pylsur í einum pylsuvogni. Nógv fólk hvørva og pylsusølan gongur væl. Løgregluovastin, Nikotinnjálur, hevur varhugan av, at pápin er mannaátari. Tá ið pápin byrjar at hava hug at eta vinfólkini hjá børnunum melda børn hansara hann, og verður hann dømdur til deyða. Hann skal tveitast niður av 55. hædd á einum háhúsum. Hetta skal vísast beinleiðis í sjónvarpi. Men pápin hevur í geglinum bara etið rotið kál og annað forfarið grønmeti. Hann heldur luftina í sær, og bólgnar tí upp av gassi. Tá ið hann skal avrættast, sleppur hann luftini og fer á flog. Søgan endar við, at pápin fer til avvenjingar fyri sítt mannaát á einari eksotiskari pálmaoyggj.
Í barndómsins sakloysi og ungdómsins uppreistri hava vit øll verið fyri tí, at foreldrini hava verið kiksað. Vit kláraðu ikki soleiðis sum foreldrini uppførdu seg, meðan vit vóru hjá. Helst eru vit eisini kiksað. Summi eru bara meir kiksað enn onnur.
Summi hava loyndarmál, tey ikki vita av, at tey hava. Foreldur, ið drekka ov illa, sláa síni børn, eru ónærislig við børnini hjá sær og øðrum, ja, listin er langur av loynidómum, sum børn bera og ikki kunnu siga teimum vaksnu, tí at tey vaksnu hava gjørt soleiðis, at børnini ikki hava ákit á teimum. Men fá eru tey, ið hava eina pápa, sum er mannaátari. Høvundurin viðger evnið um kiksað foreldur á ein klókan og viðkomandi hátt, ið fær børnini at flenna og undrast, alt um somu tíð. Tað er hetta, sum ger eina góða barnabók, ikki hesir moralsku peikifingrar, ið ikki vilja, at ein illbøn skal standa á prenti, tí at børnini skulu sparast fyri slíkum ónærisligheitum.
Í bókini eru eisini allar hesar týpurnar, sum vit kenna. Ein feitur drongur, nevndur Bollabjørn, nakrar gentur, Pinkurnar, ið halda seg vera meir enn hini børnini, men tá ið høvundurin yvirdrívur hesar kendu týpurnar, hava vit beinanvegin eina aðra støðu, sum gerst áhugaverd og stuttlig.
Tekningarnar eru skarpar og skemtiligar. Tær lýsa, eins og teksturin, tað karikeraða og uppgjørda universið, ið kemur fram í bókini.
Ein góð barnabók, er ein barnabók, ið vaksin fáa líka nógv burturúr sum børnini. Hetta er ein slík barnabók. Sjáldan havi eg flent so nógv eftir einari barnabók. Hon er líka skeivt vinklað sum Pippi ella onkur onnur av teimum undurfullu persónunum, ið Astrid Lindgren borðreiðir við í sinum barnauniversi.
Hetta er ein fanastiska góð jólagáva til børn í aldrinum frá 10 til 100, og hon kostar bara 160 krónur.
Sigast kann eisini, at Forlagið Tórgarð, við Hugini Eide, hevur givið bókina út á donskum.
OMR


text:
9. Vit liva á „síðstu døgum“
1. JEHOVA SIGUR OKKUM, HVUSSU FRAMTÍÐIN VERÐUR
„Frá upphavi kunngeri [eg] endan og langt frammanundan tað, ið enn ikki hevur hent.“ – Esaias 46:10
Hvat vita vit um endans tíð?
Dániel 7:13, 14
Jesus gjørdist kongur í himli í 1914.
Matteus 24:3-14
Jesus boðaði frá, at torførar tíðir skuldu koma.
Opinberingin 12:7-9, 12
Stutt eftir at Jesus varð blivin kongur, blakaði hann Satan út úr himli og niður á jørðina. Satan er í øðini, tí „tíðin, hann hevur,“ áðrenn Gud fer at beina fyri honum, „er so stutt“.
2. VIT LIVA Á ENDANS TÍÐ
„Hvat er tekinið fyri, at ... endi er á tíðini?“ – Matteus 24:3
Hevur tú lagt til merkis, at tað, sum Bíblian boðar frá um okkara tíð, hendir nú?
Matteus 24:7; Lukas 21:11
Kríggj, hungursneyð, jarðskjálvtar og sjúkur herja sum ongantíð áður.
2. Timoteusarbræv 3:1-5
Paulus ápostul greiddi frá, hvussu fólk fóru at vera á síðstu døgum.
Dániel 12:4
Gud hjálpir sínum fólki at skilja Bíbliuna betur enn nakrantíð áður.
Matteus 24:14
Tey góðu tíðindini um Guds ríki verða boðað um allan heimin.
3. VÍS, AT TÚ VILT GLEÐA JEHOVA
„Dagur Harrans kemur sum tjóvur á nátt.“ – 1. Tessalonikabræv 5:2
Hvat mást tú gera, nú tá ið endin er so nær?
Jóhannes 17:3
Halt fram at kanna Bíbliuna.
Hebrearabrævið 10:24, 25
Kom á møtini hjá Jehova vitnum og lær meira.
Jákupsbrævið 4:8
Ger tær neyðugu broytingarnar, so tú kanst fáa tættari samband við Gud.
Lukas 21:34-36
Lat einki órógva teg, og lat tað at tæna Jehova hava mest at siga í tínum lívi.


text:
Orð og lag: Arnold Schyrman
Týtt: Kajfinn Hammer
1. Eg skjótt skal Ævinleikans Morgun sjá,
tá Brúðarskarin við eitt eygnabrá
frá heimsins myrka dal’
til Himins ljósa sal
við Síðsta Lúður kallast heim til Brúðarfest.
Tá gloymt er heimsins stríð,
á jørð hin vánda tíð,
tá fram eg náddi har, mær longdist mest.
Eg gjøgnum Perluportrið stígi tá
og av Guðs egnu hond skal gyltu krúnu fá;
tá leið mín runnin er,
sum Hann mær lutar her,
um myrk við hvørt til Himmalin hon trygt meg ber.
2. Á, hvussu verður tá at síggja Hann,
sum lív Sítt ofraði, mær frelsu vann,
at har eg syngja skal
lovsangir uttan tal,
í undurfagra Staði Guðs mín sál er skírd.
So yndisligan tá
eg Frelsaran skal sjá
á tignarligu Trónu Guðs í dýrd.
Tá skal Hann mettast av at síggja tey,
Hann bjargað hevur út úr heimsins synd og neyð!
At syngja Lambsins Song,
ei ævin er nóg long,
av Honum fáa Lívsins Vatn og Lívsins Breyð.
3. Hvør sál, sum reinsað varð í Jesu blóð,
har klædd skal standa hvít sum fjalsins snjó.
Við hvørt so tagnar her
ein rødd, sum kær mær er,
men víst vit síggjast aftur Lívsins morgunvakt.
Tá til Guðs Trónu leidd
umbroytt vit verða eitt,
og kongur, biddari ber somu drakt!
O, um bert trongdi inn ein tóni her
av sanginum, sum einglaskarin Guði ber!
Men vit bert hóma her,
hvat Harrin Jesus ger
til reiðar teimum, sum her gjørdu hesa ferð!


text:
Orð og lag: Kajfinn Hammer
1. Fólk Títt við lovsangi, paukum og trummum,
hørpum og sittarum lovprísar Tær;
fagnar Tær, tí Tú við blóði tey keypti,
sjúkur og syndir og kvøl teirra bar.
Niðurlag: Seráfar, kerúbar og einglar Tær prísa:
Heilagur, heilagur ert Tú vár Guð.
Himlarnir ei Tíni dýrd kunnu hýsa,
Kristus er Guð! – teir basúna tað út!
2. Í óatkomandi ljósi Tú livir,
“Eg Eri” er Navn Títt, mín Guð El Shaddai,
Alef og Taw, ja, hin Fyrsti, hin Síðsti,
tó inn í heimin sum Kristus Tú steig!
3. Turrskøtt um havið út fólk Títt Tú leiddi,
Zebulons land Tær sín vitnisburð ber;
son sjúnamitkvinnunar gavst Tú lívið,
enn Tú í dag júst hin sami jú er!
4. Hóast Tú yvir kerúbum manst tróna
legði Tú leið gjøgnum syndanna dal;
har sjálvt ein dári ei villist av vegnum,
trúgvin á Navn Títt víst frelsa hann skal.
5. Vinur, kom við í hin illtolda skaran,
sum her klárt sannleikan sá: Guð er éin!
Heilagar Skriftir, profetar, ápostlar
kunngera okkum at Guð Hann er éin!


text:
OSS/FAQ
Ofta spurdir spurningar (OSS/FAQ)
- Hvat er Ambassador of the Visit Faroe Islands?
Ambassador of the Faroe Islands er heitið fyri tey, sum hava lovað at arbeiða fyri at fáa eina altjóða ráðstevnu ella fund til Føroya. Ambassadørurin er stoltur av Føroyum, her teir búgva og arbeiða.
- Kann eg gerast Ambassadør?
Ja, um tú ert virkin í einum altjóða felagi ella nevnd, og hevur møguleika fyri at ávirka, at ráðstevnan ella fundurin verður hildin í Føroyum.
- Kann nakar hjálpa mær við øllum tí praktiska?
Greengate Incoming og Make Travel eru von við at standa fyri størri ráðstevnum og hava nógvar royndir við at taka sær av flutningi, gisting, busstúrum, útferðum, skelting, ráðstevnusamskipan, osfr. Tey taka eitt gjald fyri hetta, og ert tú vælkomin at biðja um tilboð frá báðum.
Eisini er North Atlantic Xperience von við stórar bólkar serliga tá tað snýr seg um teambuilding og incentive túrar.
- Hvussu nógv hotelkømur hava vit í Havnini?
Í Havnini hava vit um 275 hotelkømur, og um 500 seingjarpláss. Tá tosa vit um 4, 3 og 2 stjørnaði hotelkømur.
- Hvussu nógv pláss eru umborð á Atlantic Airways flogførunum?
Umborð á Atlantic Airways eru 144 setur. Er ráðstevnan stór, so er møguligt at seta eyka flogfør inn ella at deila fólkini yvir fleiri fráferðir, um hetta ber til.
- Hvussu sleppi eg bátatúr, um eg havi ein fund við 200 fólkum?
Við 200 fólkum ber bæði til at fara túr við gomlum sluppum so sum Norðlýsinum og líknandi og skjóttgangandi bátum sum teimum í Vestmanna. Kapasitetur er í báðum førum til fleiri enn 200 fólk og allur túrurin kann gerast samstundis.


text: Savnssending Vit hava verið til arbeiðis við politinum - vit fylgja teimum, tá vanlukkur henda, tá tey royna at uppklára brotsgerðir, og vit koma tætt at teimum, sum liva á lívsins skuggasíðu. Hetta er ein lýsing av gerðandisdegnum hjá politinum í Havn. Her er talan um 9 dokumentar filmar, sum Bjarni Árting Rubeksen hevur gjørt eftir leistinum "one man, one camera " tað vil siga, at Bjarni hevur sjálvur filmað, klipt og lagt til rættis. Slag av sending: Eygleiðandi dokumentar Málbólkur: Samfelagsáhugaði Sendilongd: 25 minuttir


text:
Maurice Tillet
Maurice Tillet (23. oktober 1903 – 4. september 1954) var ein sera klókur maður, hann var yrkjari og rithøvundur, og dugdi at tosa 14 ymisk mál. Hann gjørdist eisini glímari. Í 1944 fekk Maurice tignarheitið sum heimsmeistari frá Amerikanska Glímara Felagsskapinum (AWA). Hann nevndi seg "Serskøltatrøllið í ringinum", men í veruleikanum var hann betri kendur sum Franski Eingilin. Hetta eyknevnið fekk hann, tí hann sum barn, altíð bleiv kallaður eingil, tí hann hevði eitt so einglaligt andlit. Hann varð føddur í 1903 og tá ið hann var tannáringur, fekk hann staðfest, at hann hevði eina sjáldsama sjúku, sum verður nevnd akromegali. Henda sjúkan ger, at kropspartir so sum til dømis nøs og panna vaksa meira enn tær eiga. Tí bleiv allur kroppur hansara misskaptur.


text:
Javnađarflokkurin og Tjóđveldi í Tórshavnar býráđ hřvdu seinnapartin mánadagin 17. november serstakan fund um, hvussu javnvág verđur tryggjađ í samgonguni í tí dagliga arbeiđnum á Ráđhúsinum og út eftir til almenningin.
Flokkarnir vilja arbeiđa fyri at broyta politiska bygnađin soleiđis, at iđ hvussu so er tveir politikarar aftrat borgarstjóranum eru dagliga til arbeiđis í kommununi hvřr á sínum řki – trivnađarřkinum og tekniska řkinum.
Hetta verđur gjřrt til tess at styrkja um fólkarćđisligu umbođanina í dagligdegnum og til tess at gera politiskar málsgongdir smidligari og skjótari.
Fariđ verđur beinanvegin undir arbeiđiđ at fáa í lag nýggju skipanina og miđađ verđur eftir at seta hana í verk 1. januar 2009.
Tílík nýskipan krevur broytingar og flokkarnir eru tí samdir um, at verđur skipanin ikki klár 1. januar 2009, fer ein politikari úr Tjóđveldi sum bráđfeingis loysn at hava sítt dagliga arbeiđi á Ráđhúsinum frá 1. januar 2009.
Eftir hesa semju eru flokkarnir til reiđar at halda fram at samráđast um samgongugrundarlagiđ sum heild, og kallađ verđur inn til fund at skipa nýggja býráđiđ fríggjadagin 28. november klokkan 17.00.
Tórshavn 17.11.2008
Javnađarflokkurin
Tjóđveldi


text:
15. mars
15. mars er dagur 74 í árinum í gregorianska kalendaranum (dagur 75 um skotár er). 291 dagar eru eftir av árinum.
Hendingar[rætta | rætta wikitekst]
- 2014 - FM í inniróðri var í Havn. Dánjal Martin Hofgaard úr Vágs Kappróðrarfelag vann FM hjá monnum lættvekt við tíðini 6.38.5, Martin Berg úr Argja Róðrarfelag vann í tungvektsbólkinum hjá monnum við tíðini 6.11.2, Sarita Kristina Hansen úr Miðvágs Róðrarfelag vann lættvektsbólkin við tíðini 7.43 og Guðbjørg Abrahamsen úr Argja Róðrarfelag vann tungvektsbólkin við tíðini 7.51.5. Erla Kongsdóttir vann liðkappingina hjá kvinnum við tíðini 10.37, meðan Blikur úr Argja Róðrarfelag vann liðkappingina hjá monnum við tíðini 9.07.8.


text:
Fert tú at gera Jehova vilja?
Vit takka tær fyri, at tú gavst tær stundir at kanna hetta heftið fyri at læra Jehova vitni at kenna, læra um okkara virksemi og vita, hvussu okkara samskipan virkar. Vónandi hevur tað hjálpt tær at síggja, at tað eru vit, sum gera Jehova vilja í dag. Halt fram at læra meira um Gud, fortel familju og vinum, hvat tú lærir, og kom á møtini hjá okkum. — Hebrearabrævið 10:23-25.
Tú finnur út av, at jú meira tú lærir um Jehova, tess betur skilir tú, hvussu góður hann er við teg. Tú fært hug at gera alt fyri at vísa, at tú eisini elskar hann. (1 Jóhannes 4:8-10, 19) Men hvussu vísir tú í gerandisdegnum, at tú elskar Gud? Hví er tað best fyri teg at liva eftir hansara siðareglum? Og hvussu fært tú hug at gera vilja Guds saman við okkum? Hann, sum lærir teg um Bíbliuna, vil fegin kanna svarini saman við tær, so tú og familjan kunnu ’halda tykkum í kærleika Guds’ og hava vón um ævigt lív. — Judas 21.
Vit vóna, at tú eisini hevur hug at lesa bókina ’Haldið tykkum í kærleika Guds’ so tú kanst búnast og halda fram á sannleikans vegi.
LÆR MEIRA
Hví kanna Bíbliuna?
Bíblian gevur milliónum av menniskjum kring allan heimin svar upp á lívsins stóru spurningar. Kundi tú hugsað tær at verið ein av teimum?
Hvat er eitt bíbliuskeið?
Svar upp á spurningar um okkara ókeypis bíbliuskeið.


text:
Mary (krúnprinsessa)
Krúnprinsessa Mary er fødd 5. februar 1972 í Hobart, Avstralia sum Mary Elizabeth Donaldson. Hon eigur saman við Fríðriki krúnprinsi børnini Prins Christian (Christian Valdemar Henri John), føddur 2005, Prinsessa Isabella, fødd 2007 og tvíburðarnir Prins Vincent (Vincent Frederik Minik Alexander) og Prinsessa Josephine (Josephine Sophia Ivalo Mathilda), fødd 2010.
Mary er dóttir John Donaldson, professara, og Henrietta Clark Donaldson. Bæði eru fødd í Skotlandi og fluttu til Tasmania í 1963.
Hon er útbúgvin BA í løgfrøði og virkisbúskapi (Bachelor of Commerce and Law - BCom.LLB) frá University of Tasmania (1989 til 1994). Hon hevur starvast hjá DDB Needham í Melbourne, Young & Rubicam í Sydney og hjá Microsoft Business Solutions í Danmark.
Hon gistist Fríðriki krúnprinsi hin 14. mai, 2004.
Krúnprinsessa Mary gjørdist Riddari av Elefantordanum í 2004.


text:
Fríði H. Weyhe: Vit fingu eyka styrki av góðu áskoðarunum
ítróttur08-01-2017 - 22:54 - Jóanis Nielsen
Eftir sigurin móti Finnlandi í kvøld, hittu vit ein ovurfegna Fríða H. Weyhe, vit settu honum nakrar spurningar.
Hvat sigur tú nú Fríði?
- Ja, eg veit ikki hvat eg skal siga. Tað var ringt at trúgva uppá hetta.
Í gjár segði tú, at tit fóru eftir møguleikanum, tað fóru tit eisini, men hvussu upplivdi tu dystin?
- Jú, hann var harður, tað føldist so væl, at vit høvdu leikt tveir so harðar dystir áðrenn, og so nú at berjast við tungu finnarnar, teir eru allir stórir, sterkir og tungir at halda - men eg veit ikki - vit fáa styrki frá áskoðarunum, vit merktu hvussu nógv stóð á - og hvussu nógvan stuðul vit fingu - tað ráddi bara um, at vit skuldu klára at halda teimum aftanfyri.
Tað einu løtuna fingu tit einki mál í 7 minuttir - hvat feilti tá?
- Eg veit ikki, tað er ringt at forklára. Vit gera nógv býtt í álopinum, og teir koyra skjótt frameftir alla tíðina. Tað verður forvirringur hjá okkum, so hála teir inn á okkum, vit fáa ikki skipað okkum rætt, tí verður tað rótut, men vit fingu tíbetur vent gongdini.
Hvat kunnu vit rokna við í HM komandi summar?
- Tað veit eg ikki orduliga, eg veit ikki hvørjum vit møta, men tað verða góð lið, vit eru nú ímillum 24 tey bestu liðini, so tað verður hart, eg rokni ikki við eins góðum úrsliti sum her, men vónandi yvirraska vit aftur í summar, segði Fríði H. Weyhe við JN.fo beint eftir dystin í kvøld.


text:
Södertälje
Södertälje er ein býur og keypsstaður í Södertälje kommunu í Stockholms län í Svøríki. Í býnum búgva umleið 64.619 fólk (2010)[1] Býurin, ið er tann næststørsti í Stockholms län og 16. størsti í Svøríki, liggur tætt við høvuðsstaðin í Svøríki, Stokkhólm. Býurin er eitt nú kendur fyri at hýsa tveimum altjóða fyritøkum: Scania AB og AstraZeneca.
Kend fólk úr Södertälje[rætta | rætta wikitekst]
- Björn Borg, tennisleikari
- Hasse Aro, vertur fyri sjónvarpsrøðini Efterlyst.
- Jan Guillou, rithøvundur og blaðmaður
- Patrik Nordin, ítróttamaður (skí)
- Bengt Westerberg, fyrrverandi leiðari av svenska Fólkaflokkinum
- Richard, Louis og Per Herrey., tónleikabólkurin sum vann Eurovision Song Contest 1984
- Johan Edlund, guitaristur og sangari í Tiamat
- Nicklas Bergfors, íshockey leikari
- Carl Hagelin, íshockey leikari


text:
Luciadagur
Luciadagur er 13. desember. Lucia er eitt italskt verndarhalgimenni, sum leið martýrdeyðan. Halgidagur hennara er 13. desember, sum í julianska kalendaranum var ársins styttsti dagur. Lucia hevur sín uppruna í latínska "lux", sum merkir ljós. Siðurin við Luciagongum stavar frá 1928, tá eitt svenskt blað kjósaði ársins Luciu Stockhólm. Í dag hevur hvør einasti býur í Svøríki sína egnu Luciu, og allar Luciaurnar luttaka í kapping um at verða ársins Lucia Svøríki. Í Svøríki hava tey tó hátíðarhildið Lucianáttina, ella Lussenatten, sum hon kallast, síðani 16-1700-talinum. Í Føroyum verður Lucia fagnað við gongum á skúlum, røktarheimum, í kirkjum og barnagørðum.


text:
Pocahontas
Pocahontas (fødd 1595, deyð 21. mars 1617) var ung indiánagenta úr Virginia, sum bjargaði John Smith kapteyni (f. januar 1580 – d. 21. juni 1631) úr hondunum á ættbólki sínum. Hann var oddamaður fyri Jamestown-bygdini í Eysturvirginia. Í 1612 hildu onglendingar gentuni sum gísla fyri at fáa pápa hennara at leggja vápnini. Árið eftir gifti hon seg við John Rolfe (1585 – 1622), sum eisini var niðursetumaður, og fór til Stóra Bretlands við honum.
Tað er søgan um hana, ið Walt Disney nýtir í søgu síni "Pocahontas" (1995).


text:
Sjóverjuskipið Þór í Havn
Íslendska sjóverjuskipið Þór verður sýnt fram fyri almenninginum
Verjuskipið Þór kemur væntandi á Havnina hósdagin, og fríggjadagin 15. juni
frá kl. 14-17 eru fólk vælkomin umborð at síggja skipið.
Verjuskipið varð handað í Chile 23. september í fjør og setti kós til Íslands 28. september. Ein mánað seinni, ella 26. oktober kom verjuskipið til Vestmannaoyggja, sum var tann fyrsta havnin í Íslandi, sum skipið kom til.
Nýggja verjuskipið er ein kollvelting innan verju og trygd, leiting og bjarging í íslendskum sjóøki. Skipaferðslan úr Noregi og Russlandi er vaksin nógv síðstu árini, og tørvurin á dygdargóðum verjuskipi er vaksandi. Verður landnyrðingsfarleiðin opin, verður roknað við enn meiri ferðslu. Þór fer tí at hava týðandi leiklut í samstarvi millum tjóðir í Norðuratlantshavi.
Meiri upplýsingar um Þór eru at síggja her: http://www.lhg.is/media/skip/thor/VS_THOR_Einblodungur_web.pdf


text:
Lort í býin (fløga)
Lort í býin er fløga hjá føroyska Lort í býin og varð givin út í 2007.
Beinta Johannessen, blaðstjóri á Strok, hevur lagt til rættis og samskipað.
Sangirnir á fløguni eru: Slikk sjúk, Lort í býin, Heilt aleina, Upp á tá, Gott ókeypis bað, Eitt ár størri, Púra vekk, Eg eri sum eg eri, Vinalag, Strok-sangurin og Eg havi frí.
Orðini til sangirnar eiga: Eyðfinn Jensen, Kári Jacobsen, Elin á Rógvi, Steinbjørn B. Jacobsen, Tór Verland Johansen, og Jens Marni Hansen.
Løgini eiga: Kári Jacobsen, Eyðfinn Jensen, Jens Marni Hansen, Kristoffur Mørkøre, Jóhannus á Rógvu Joensen og Tór Verland Johansen.
Tey, ið syngja eru fyrst og fremst Meyla (Elin á Rógvi), S´marni (Jens Marni Hansen), Jógvan Líggjas Jóannes Lamhauge og Knøttur (Bárður Persson).
Jóannes Lamhauge hevur gjørt húsan, og Per á Hædd og Finnur Justinussen hava tikið myndirnar.
Fløgan fæst til keyps kring landið, og kostar 169,- krónur. Tað er Bókamiðsølan, sum stendur fyri søluni av fløguni.


text:
Nýggjastu tíðindini
“The imaginative universe of Rakel Helmsdal” – bloggur hjá Anju Mazuhn
Týski journalisturin Anja Mazhun, sum hevur alsk til Føroyar, hevur skrivað hesa grein á bloggi sínum My Faroe Islands: The imaginative universe of Rakel Helmsdal Anja Mazuhn, October 6, 2016 A fake feathered parrot. Little bells, strung on a braided cord. Cut out paper figures. Artificial sunflowers. Nail polish, transparent.… les meira…. →
“Nú havi eg ráð at skriva meir” – grein í Røddini, KvF
Eg var ordiliga glað, bilsin og fegin, tá eg fekk at vita, at eg var tilnevnd Heidi Róadóttir Lindenskov, Røddin, KvF, 19. september 2016 Tann 29. august fekk dugnaliga listakvinnan, Rakel Helmsdal, virðisløn Útnorðurráðsins fyri barna- og ungdómsbókmentir fyri bókina “Hon, sum róði eftir ælaboganum”. Hvussu er at hava fingið virðisløn Útnorðurráðsins… les meira…. →
Skriva mørk og avmarkingar burtur
Sprotin bað um loyvi at seta takkartøðuna fyri Útnorðurvirðislønina á heimasíðu teirra. Skriva mørk og avmarkingar burtur Takkarrøða, sum Rakel Helmsdal helt tann 29.08, fyri virðisløn Útnorðurráðsins fyri barna- og ungdómsbókmentir. Á einum skriviskeiði fyri ungdómum úr øllum Norðurlondum fingu norðurlendsku undirvísandi høvundarnir spurningin, sum høvundar altíð at fáa: Hví… les meira…. →
Rakel Helmsdal wins West Nordic Council’s Children and Youth Literature Prize
Rakel Helmsdal wins West Nordic children book award Written by Eir Nolsøe on FaroeIslands.fo Faroese author Rakel Helmsdal has won the West Nordic Council’s award for best children’s book. Her novel takes on heavy issues such as suicide and homosexuality. The novel’s title, Hon, ið róði eftir Ælaboganum, roughly translates… les meira…. →
“Vi gratulerar Rakel Helmsdal från Färöarna” – ein heilsan av Biskops Arnö
Eisini av míni kærastu svensku oyggj kom ein heilsan: Vi gratulerar Rakel Helmsdal från Färöarna Rakel Helmsdal från Färöarna har fått Västnordiskt Råds barn- och ungdomslitteraturpris för sin bok ”Hende, som roede mod regnbuen”. Rakel Helmsdal har en stark koppling till Biskops Arnö. Under de senaste fyra åren har hon… les meira…. →
Fjølbroytt listarligt virksemi
Myndlist
Ein nýggjur kapittul á míni listaleið - 3D myndir


text:
Kashmir
Kashmir (kasjmirskt[1]: कॅशीर) er ein landslutur í Norðurindia [2]. Kashmir eru undir indiskum yvirræði, men Pakistan krevur rættin yvir Kashmir. Tó sýnist tað, sum India fær meira og meira ræði í Kashmir.
Tá ið Útsynningsásia fekk sjálvstýri í 1947, fóru Pakistan og India at klandrast um rættin til Kashmir. India helt, at teir áttu rættin til Kashmir, tí jallarnir av Kashmir høvdu frá fornari tíð verið hinduar. Pakistan segði, at teir áttu landið, tí meginparturin av fólkinum var muslimar, og tí at tær flestu áirnar, sum teir høvdu at veita út á velturnar niðri í dølunum, komu úr Kashmir.
Vápnahvíldarmarkið var ásett eftir Simlaavtaluni í 1972 ímillum Pakistan og India. Enn er ófriðarligt í Kashmir, tí India og Pakistan stríðast um øki [3].
Søga[rætta | rætta wikitekst]
Tá ið India varð býtt sundur í 1947, kom landsluturin Kashmir, har flestu fólk eru muslimar, undir India, har mesta fólkið er hinduar, ístaðin fyri islamska lýðveldið Pakistan, har tey flestu eru muslimar. Kríggj brast á, og landsluturin varð býttur ímillum tey bæði londini í 1949. Men fólkið í Kashmir vildi vera frælst, og i 1952 gjørdu teir landið til tjóðveldi. Tá brunnu teir saman, India og Pakistan, og India hersetti Kashmir.
Í 1965 brustu marknabardagar á ímillum Pakistan og India. Stríðið elvdi til altjóða spenning, tí at USA, Sovjetsamveldið og Kina høvdu politisk áhugamál í økinum, og tá ið Kina royndi at stuðla Pakistan, mótmæltu bæði Sovjetsamveldið og USA. Málið varð síðan skotið inn fyri ST at avgera. ST sendi herfólk at ansa eftir, inntil avgerð varð tikin. ST fekk partarnar at binda frið, og markið var óbroytt.
Í 1971 brast stríð á ímillum Pakistan og India um Kashmir. Í juni 1972 møttust báðir partar til friðarsamráðingar, fingu vápnahvíld í lag og samdust um, at India skuldi ráða yvir størra partinum av landslutinum [4].
Landafrøði[rætta | rætta wikitekst]
Í vestara parti av Himmaleia er gamalt jalladømi, sum eitur Kashmir. Kashmir er mest sum bara fjallalendi við nøkrum breiðum fruktagóðum dølum upp ímillum. Tann fruktabesti dalurin eitur Kashmirdalurin. Dalurin er allur veltur langt niðan í fjøllini, og brekkurnar eru lagdar í tvørteigar. Teir velta t.d. vín, rís, bummull, mais, grønmeti og hveiti, sum teir veita vatn á í turrtíðini.
Í Kashmirdalinum stendur høvuðsstaðurin Shrinagar. Shrinagar er fornur handilsstaður og gitin fyri yndisligar urtagarðar. Fólkini í býnum hava frá fornari tíð livað nógv av handaverki, til dømis at knýta teppir, at veva silki og at gera lutir úr leiðri.


text:
Livandi og flatar kaninir, fotoframsýning, e-bøkur og aðrar nýggjar nettænastur. Hetta verður nakað av tí, sum tú kanst uppliva á Býarbókasavninum týsdagin 1. apríl, tá ið bókasavnið hátíðarheldur sín 45 ára stovningardag.
Býarbókasavnið fer týsdagin 1. apríl at hátíðarhalda sín 45 ára stovningardag. Tað verður gjørt við tiltøkum av ymsum slag fyri bæði børn, ung og vaksin. Ein fullfíggjað skrá er at finna á heimasíðuni hjá Býarbókasavninum, http://www.bbs.fo.
Men her eru nakrir brellbitar.
Kanindagur á Barnabókasavninum
Barnabókasavnið hevur allan dagin kanindag, og fyrrapartin verða bæði kaninsøgur og kaninsangir á skránni fyri børn undir skúlaaldur. Eisini verður ein livandi kanin at hitta! Hetta tiltak er partur av barna- og ungdómsfestivalinum “Kom og les”, sum verður hildin í somu viku.
Fotoframsýning í blaðkaféini
Í blaðkaféini á veghæddini verður ein fotoframsýning við fotomyndunum, sum komu inn til fotokappingina, ið hevur verið fyriskipað í sambandi við hátíðardagin. Vinnararnir verða kosnir klokkan 13, og aftaná, heilt til Býarbókasavnið letur aftur kokkan 18, verður ókeypis føðingardagslagkøka og kaffi at fáa.
Nýggjar nettænastur hjá Býarbókasavninum
Klokkan 15 verður almenn framløga av og kunning um fleiri nýggjar nettænastur, sum Býarbókasavnið frá 1. apríl fer at bjóða lánarum sínum. Talan er um e-bøkur, netljóðbøkur og netfilmar. Framløgan verður endurtikin klokkan 16.30.
Philippe Carré listaframsýning
Philippe Carré hevur listaframsýning á veghæddini. Framsýningin er ein rannsókn inn í samanrenningina av náttúru og menniskjaskaptum verkum og tankum, ein kanningarferð aftur til upprunan til tekn og stavir, og í samspælinum millum innandura og uttandura rúm. Framsýningin heldur fram til 1. mai
‘Merkisdagar’ í útláninum
Í útláninum á 2. hædd á Býarbókasavninum verður sett upp ein bókaframsýning við bókum og øðrum tilfari, sum á einhvønn hátt hava við merkisdagar at gera. Kom og forvitnast!
45 ár við menning
Býarbókasavnið hevur øll 45 árini hildið til í Niels Finsens gøtu 7 í gongugøtuni í Havn.
Bæði vídd og virksemi eru hesi ár so líðandi økt í samsvari við vøksturin í fólkatalinum hjá Tórshavnar kommunu og krøvini frá borgarunum. Býarbókasavnið er í dag í vídd umleið dupult so stórt sum tað var, tá ið tað varð sett á stovn 1. apríl 1969.
Eitt ‘nýtt’ Býarbókasavn í eygsjón
Í dag er virksemið hjá Býarbókasavninum sera fjølbroytt, og krøvini frá borgarunum eru stór.
Tí hevur Tórshavnar býráð júst samtykt at játta pengar til at fara undir eina heildarætlan fyri Býarbókasavnið til tess at nútímansgera bókasavnið og bøta um umstøður og møguleikar fyri bæði verandi og nýtt virksemi.
Komið við hugskotum!
Í hesum sambandi heitir Býarbókasavnið á øll, sum hava hug, at koma við hugskotum um, hvussu tey kundu hugsað sær, at framtíðar Býarbókasavnið skal síggja út.
Á tiltakinum týsdagin verður ein hugskotskassi settur fram, har til ber at útfylla ein lepa við hugskotum og leggja í kassan. Tað ber eisini til at senda inn hugskot við telduposti til bbs@bbs.fo.
Vinaliga vegna bókasavnið
Hanne Magnussen
Bókavørður


text:
Føroyskt ross
Føroyska rossið ella føroyski hesturin er eitt lítið ross, sum helst er ein poni eins og hetlandsrossið. Tað føroyska rossið er ættað undan teimum, landnámsmenn høvdu við sær. Tey vóru smá, og eru seinni blandað við m.a. norsk og íslendsk ross. Hesi vórðu størri og betri før fyri at draga vognar og plógv.
Innihaldsyvirlit
Útsjónd og eginleikar[rætta | rætta wikitekst]
Tey føroysku rossini er smá og kná, hæddin er 120-132 cm. Teir vanligastu litirnir eru brúnt og svartbrúnt, men eisini eru nøkur reyð, svørt og flekkut. Fyrr í tíðini høvdu tey fleiri litir, men av tí at stovnurin minkaði so nógv, hvurvu fleiri litir. Føroyska rossið er vant at ganga úti alt árið, og klárar seg í føroysku náttúruni uttan ískoytisfóður. Er kavi so skava tey seg fram til grasið við hóvnum. Orsakað av nógva føroyska regninum hevur rossið ein tættan fitiríkan feld ið verjur móti regninum. Summarfeldurin er stutter og blankur, vetrarfeldurin er langur við serliga longum broddum.
Klyvjaross[rætta | rætta wikitekst]
Klyvjaross var heitið ið føroyingar nýttu um arbeiðsrossið teir brúktu til flutning o.a. arbeiði. Klyvjaross vórðu m.a. nýtt sum plógdjór, fólkaflutning og til torvflutning; tveir rossaleypar vórðu festir á rossið, ein á hvørji síðu, og síðan fyltir við torvi.
Hóttan og varðveitsla[rætta | rætta wikitekst]
Um ár 1800 vóru uml. 800 føroysk ross í Føroyum, men tíðliga í 20’du øld gjørdist rossið ein útflutningsvøra, bretar sum høvdu flutt ross í hópatali úr skotsku oyggjunum til arbeiðsross í kolanámunum, vendu sær nú til Føroya fyri at innflyta arbeiðsross. Hetta var ein av høvuðsorsøkunum, at rossatalið í Føroyum minkaði so skjótt. Í 1960’unum var farið undir at finna fram til tey fáu føroysku rossini ið eftir vóru. 4 ryssur og 1 greðing funnu tey fram til og eru hesi forfedrar til øll tey núlivandi føroysku rossini, eini 60 í tali. Føroyska rossið varð lýst sum egið slag í 1978, og var hetta aftur staðfest við DNA-kanningum í 2003. Føroyska rossið er framvegis álvarsliga hótt, og talið skal upp á minst 200 áðrenn talan ikki er um álvarsliga hótt djór.


text:
Dvølja Tøvd Taska
Charms Armbond við
Popcakes tekstur á vegginum
Síðsummar 2011
Ábyrgd, hugskot, myndir, uppsetan: Jóhanna Thomsen www.dvolja.com - www.johannathomsen.com dvolja@dvolja.com
Dvølja Tosa pent
Flenn
Ikki geva upp
r Ver erligu
k k a t g i S
Ver ur m a s p l á hj
Fyrige
agiN d t ó j N n i l o t r e V tøkum s i m m tínu Lær av eftir líð ver at ur m a s k k ta
v
Lurta tínum m u r d l e r fo a ð i b t a l i t Minst
4 Eitt sindur av síðsummarinum í stovuna 8 Popcakes EG T I K S 10 Skúmfidusar L E G E G I S 12 Armbond við charms Dvølja merkir at steðga á. Og við hesum net blaðið hevur tú nøkur hugskot til, hvat tú kanst 14 Tekstir á veggin takast við, tá tú ynskir at steðga á í gerandis degnu. 16 Taskan Dvølja er eisini ein stytting av orðinum dag
ja l ø v D
dvølja. Ein dagdvølja er eitthvørt at stytta sær stundir við, eitt ítriv.
Heiðalyng í pott Far ein gongutúr har heiðalyngur veksur og henta tær eitt vakurt tyssi. Hesa ársinstíð stendur heiðalyngurin í fullum blóma, og er hann vakrari enn nakrantíð. Fá størri gleði av honum og tak hann við inn í stovuna
Tilfar Heiðalyng Ein pott Silkiband Set eitt tyssi av heiðalynig í pottin og bind eina lítla sloyfu runt um pottin.
Síðsummarhugni Summarið er farið at halla. Kvøldini gerast myrkari, gerandisdagurin ger um seg aftur, og vit leita inn í stovur nar aftur. Eitt summarligt blómutyssi við stearinljósum, firvaldum og fuglum setur prikkin yvir i’ið hesi hugnaligu síðsummarkvøldini.
Tilfar
Heiðalyngur, klokkulyngur, mosi og annað, sum blómar nú. Oasis Tveir stakar við stelki Eitt fat Tvey ljós í frískum litum Firvaldar og fuglar Sker oasis til, legg tað á blot. Legg oasis á fatið, set mosa, lyng og blómur tilvildarligt í oasis. Set stakarnar í og set fyglar og firvaldar millum blómurnar.
POPCAKES
Popcakes Køkupinnar 1 pk Brownies Ommukrem (uppskrift er á blogginum, www.dvolja.com) 1 pk Candy Melts, ella 2 x ½ pk í ymiskum litum umleið 20 pinnar Ymsikt drúss og pynt Baka brownies eftir uppskriftini á pakkanum. ella baka eina brúna skuffikøku eftir egnari uppskrift. Morla køkuna sundur, tá hon er bakað og kólnað. Elt hana saman við umleið 3/4 av einari portión av ommukrem. Ger umleið 20 kúlur. Set tær í kuldaskápið í ein tíma. Smeltað Candy Melts. Koyr ein pinn í hvørja kúlu og smyr varliga tað smeltaða Candy Meltið á kúlurnar. Stroy drúss omaná. Tilber eisini at gera hvítar popcakes. Ger tá eina hvíta skuffikøku og brúka smørkrem uttan kakao ístaðin fyri ommukrem.
TIPP:
Tilfar til popcakes kann keypast á hesum síðum: www.happyhoola.dk www.alttilkager.dk
Skúmfidusar
1dl vatn - 200 gr sukur - 1 pk husblas - smakkievnið - litevnið - sjokulátu, flormelis Koyr sukur og vatn í eina grýtu og lat simra í einar 20 min. Bloyt husblas í 5 dl av vatni, meðan sukurvatnið simrar. Stoyt vatnið frá husblassinum og stoyt sukurvatnið omanyvir husblassið. Koyr smakk og lit í og píska væl. Tá tað er lunkað og tjúkt skalt tú stoyta deiggið í ein form, 15x20 cm, við bakipappíri. Set í kuldaskápið og lat standa í ein tíma. Sker í bitar – uml. 1,5x2 cm. 10
Stroy flormelis ella smeltaða sjokolátu oman yvir. Teir gulu hava banansmakk og sjokolátu og minna tí um skúmbananir. Teir bláu smakka av vanilju. Til hetta hava vit brúkt vaniljusukur. Smakki- og litevnið til bomm kann keypast í ítrivshandlum...
11
Armbond við
Charms 3-5mm svartar træperlur 4 ymisk charms 4 ringar við eyga 4 øskenringar 2 stórar silvur perlur elastik
12
Fest tíni charms á ringarnar við eyga við øskenringunum. Ger síðani fyrst tað mittasta arm bandið. Koyr tvey charms á og báðar silvurperlurnar.
Ger síðani hini bæði armbondini, og koyr eitt charm á hvørt. Drag elastikkið ígjøgnum silvurperlurnar á tí mittasta arm bandinum..
Silvur armringar Ymisk charms og perlur Øskenringar Perlustavar Fest charms í armringarnar við øsken ringum. Fest perlur í øsken við perlustavum og klip stavarnar til.
TIPP: Góðar heimasíður at keypa smúkkutilfarð frá: www.smyks.dk www.1001perle.dk Øskenringar
Ringar við eyga
Perlustavar
Um tú keypir fyri minni enn 300kr frakt íroknað, verður hvørki tollur ella mvg lagt á vøruna. 13
4 avlong lørit í ymiskum støddum Træ bókstavir Bókstavaskabilónir Hvítt, svart og ymiskir litir av acryl máling Blanda hvítt og svart og mála løritini grá. Skriva fýra ymisk orð, sum fyri teg eru við til at skapa eitt heim. Skriva okkurt við træbókstavum og okkurt við skabilónum.
14
Hesi fýra orð skulu inni halda bókstavirnir “H E I M”. Markera hesar bók stavir við ymiskum lit um, so orðið HEIM stend ur niður eftir øllum fýra løritunum.
Tosa pent
Njót dagiN Lær av tínum mistøkum ver atlíð takksamur
framhevja nøkur orð við einum liti, sum hóskar til tykkara heim. Prenta út og ramma inn og so uppá veggin at hanga.
Ver hjálpsamur
Fyrigev
Skriva nakrar leiðreglar fyri tykkara familju ella tykkara heim niður. Set teir upp í word, photoshop ella onkrum øðrum forriti. Brúka ymiskar skrifttypur og
Ver tolin
Ver erligur
LEIÐREGLUR í rammu
Ikki geva upp
Flenn
Sig takk
eftir Lurta tínum foreldrum Minst til at biða
SIG EG ELSKI TEG 15
Tøvd taska 1 grønt tveytráða noða frá Sirri 2 appelsingul tveytráða noða frá Sirri 13 træ kúlur í ymiskum støddum, 10-30mm Rundstokk nr 7 og 5
16
Kasta 140 eygu á stokk nr. 7. Bind beint upp til stykkið er umleið 40 cm. Skift til stokk nr. 5 og bind trý umfør við grønum. Fyrsta umfarið tekur tú av umleið 5. hvørt eyga. Bind eitt mynstur í við appelsin gulum. Her er “rokkurin” úr bókini Føroysk bind ingarmynstur brúktur. Bind trý umfør grønt. Er tann grøni bordin nú 11 umfør, bind so eitt
rangt umfar og so 11 umfør rætt við grønum. Læs av. Legg tann grøna bordan dubult og seyma hann fastan á ranguni. Seyma saman í botninum av taskuni. Vaska taskuna við hond og koyr hana í turkitrumluna. Ger hetta tvær ferðir. Drag perlurnar á ein sterkan tráð og fest tær í taskuna.


text:
Sjógrælingur
Sjógrælingur (frøðiheiti - Calidris melanotos) er nakað sum stari til støddar, kýpin á vøkstri og krikastuttur. Á vetri er hann dimmgráur um høvur og háls, á bakinum næstan svartur við smølum ljósum smástrikum, í neðra hvítur við dimmum blettum. Á sumri er hann brún- og svartflekkutur omaná. Vetur, vár og heyst heldur hann seg í stórum flokkum niðri í fjøruni. Á flóð situr hann oman fyri sjóvarmálan og hvílir seg; men tá ið nakað er fjarað, titar hann um niðri á hellunum at leita sær eftir æti í gjarinum og taranum og veður so langt, sum føturnir grynna. Men vátur vil hann ikki vera — runar upp móti búkinum, er hann knappur at lætta sær á flog. Málið er eitt mjúkt "tviit", men tað hoyrist ikki ofta. Sera spakur er hann; tá ið fólk nærkast, verður hann ofta sitandi, um aðrir fuglar, hann er saman við, flúgva burtur; ja, stundum fer hann ikki á flog, fyrr enn tú ert bara favn frá honum. Um halvarðsøku rýmir hann úr fjøruni. Summir fara niðan í fjøllini her í Føroyum at fáa sær ungar. Men har síggjast so fáir, at summir fara ivaleyst til onnur lond, Íslands ella Grønlands kanska.
Eggini eru oftast 4, hendir seg 3. Tey eru morgrá, ofta við grønligum dámi, og hava dimmar blettir, so tey eru ring at skilja frá eyri ella mosa. Spøk sum hon er, verður bøgan liggjandi á reiðrinum, til tú ert nær hjá. Men tá lemjir hon seg illa, baksar fram eftir jørðini, flagsandi við øðrum veinginum, meðan hin hongur, sum hann skuldi verið snaraður úr lið ella avstøktur; illa haltar hon, og ofta dettur hon á aðra liðina, so tú ivast ikki í, at hon er bæði veingjabrotin og beinbrotin. Rennur tú eftir henni, fært tú hana skjótt aftur; men í tí tú rættir hondina til at taka hana, ger hon, við sama neyðarsliga lagi, eitt kvikt rensl nakrar favnar fram; og so byrjar sami leikur av nýggjum, til hon heldur seg vera komna nóg langt. Tá flýgur hon í loft frísk og ferðug, so tú sært, at hon hevur bara viljað lokkað teg burtur frá reiðrinum. Dúnungin er dimmur við hvítum prikkum. Í hoyna koma teir aftur oman í fjøruna, og tá ið so eisini hinir koma norðan úr londunum, hava vit aftur teir stóru flokkarnar, sum eru so hugnaligir at síggja her allan veturin, líka fúsir og raskir í øllum kavarokinum.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Hvat kyn er haiku? Eitur tað eitt haiku ella ein heika ella ein heiku? Sprotin sigur eitt. Bøkur siga okkurt annað. Eg veit ikki, men í nýggja savninum, Leiftrandi lotusblóma, sum Agnar Artúvertin hevur týtt, har verður haiku stavað heiku, og hjá honum er tað kvennkyn. Sjálvur vildi eg sagt, at talan var um eitt haiku. Hvørkikyn. Hvussu er og ikki.
Ymiskt er.
Í hesum ummæli, skrivi eg kvennkynsorðið hjá Artúvertin.
Ein heiku ella heika.
Fleiri heikur.
Leiftrandi lotusblóma er savn við týddum heikum. Heikurnar eru eftir fremstu heikuskøldini í Japan, sum upp gjøgnum tíðirnar, serliga seinast í 18. øld og fram í 20. øld, hava ríkað japanarar og okkum í vesturheiminum við heikum sínum. Tað er forlagið Gwendalyn, sum hevur givið út bókina, og Anna Malan Jógvansdóttir, sum hevur málað permuna.
Og nú eru tær komnar til Føroya, skrýddar føroyska málið.
162 heikur eru komnar til Föroya.
80 heikur eftir Matsou Basjo. Hesin Basjo var sagdur at vera upprunin til heikuna. Hesin heikuyrkjarin er upprunin til mætu yrkingina um reyðu trillubøruna eftir William Carlos Williams:
So nógv veldst
um
eina reyða hjálbøru
glinsandi
av vætu
millum
hvítan
flogfenað
Alexandur Kristiansen týddi
Ein avgomul tjörn.
Ein froskur leyp í hana –
So hoyrist vatnið.
Kobajasji Issa skrivaði okkurt um 20.000 heikur. Artúvertin hevur týtt 24 teirra. Hesar heikur dámar mær best. Lagna Issa var hörð. Hann misti konu, börn og hús og henda lagna sást í heikunum.
O tit heyststormar!
Sigið mær, hvagar, til hvønn
Helheim, leið mín fer!
Eisini eru 24 heikur eftir Josa Buson, 24 eftir Masaoka Sjiki, og at enda eru nøkur onnur heikuskøld. Artúvertin hevur bara týtt fá eftir hesi skøld.
Heikurnar eru væl týddar. Artúvertin hevur í summum førum klætt heikurnar í føroyskan staðarbúna, og hetta ger ikki so nógv. Eisini hevur hann aftast í bókini frágreiðingar um støð í Japan og orðingar, sum hava týdning at greiða lesaranum frá.
Savnið er kærkomið. Kemur sum ein hart tiltrongdur kossur inn í føroyskt. Vit hava ikki serliga nógvar týddar heikur á føroyskum, og tí hevur hetta tekstaslagið nærum ikki verið umboðað. Tó hava vit onkra hissini heiku slødda í onkrum søvnum, og yrkjarar sum Tóroddur Poulsen og Steinbjørn B. Jacobsen og Gurðið Helmsdal Poulsen hava roynt seg við hesum yrkingahátti.
Og tað er tað.
OMR


text:
Magnar venja U18
16. Jan 2017
Tað hevur leingi verið staðfest, men nú hevur blekkið fest seg á sáttmálan, og tað, sum leingi hevur verið ein sannroynd, er nú formelt...
les meir
Tveir skálamenn í svørtum
09. Jan 2017
Avtala er gjørd við teir báðar fyrrverandi Skála leikarnar, Jóhan B. Johansen og Hendrik á Fríðriksmørk. Báðir hava verið við uppstartinum og eru...
les meir
FM í innandura!
03. Jan 2017
Nú áðrenn tey føroysku fótbóltsfeløgini veruliga fara at spenna seg út í Effo deildini, fer Giza Hoyvík 14. januar at skipa fyri FM í...
les meir
Landsliðsvenjari til Giza Hoyvík
21. Des 2016
Í dag bleiv 2-ára sáttmáli undirskrivaður millum Giza Hoyvík og Áka Johansen, um at Áki gerst høvuðsungdómsvenjari felagsins. Áki er kanska eitt hitt størsta...
les meir
Mr. Reliable!
03. Des 2016
Liðskiparin, Jón Samuelsen, tekur eitt tørn afturat. Jón er ein av mest rutineraðu leikarunum í hópinum, og spældi í farna kappingarárið sín dyst nr....
les meir
Í tryggum hondum!
01. Des 2016
Málverji okkara tað seinasta 1½ árið, Petur Meinhard Magnussen, hevur skrivað sáttmála fyri komandi kappingarár. 26 ára gamli Petur Meinhard kom frá...
les meir
Navnframur harri partur av venjaratoyminum í 2016
28. Nov 2016
Í fjør var málsetningurin ikki at gerast partur av niðurflytingarstríði men væl og virðiliga etablera seg í 1.deild. Tað eydnaðist, og samstundis varð stungið út...
les meir
Niklas Fríði framvegis í svørtum
21. Nov 2016
Miðvallarin, Niklas Fríði Jacobsen, verður eisini at síggja í svarta búnanum næsta kappingarár. Niklas Fríði kom til okkara, saman við Elias, í 2015, og hevur...